
ΙΜΚ,  Νοέμβριος 2012 - Το Πρόγραμμα

Περιεχόμενα:
Συναυλίες
· Πέμπτη 1 Νοεμβρίου 2012, στις  21:00

Jonathan Kreisberg Quartet, τζαζ συναυλία 
· Σάββατο 3 Νοεμβρίου 2012, από τις 15:00 έως τις 18:00

Σεμινάριο Κιθάρας με τον  Jonathan Kreisberg
· Τετάρτη 14 Νοεμβρίου 2012,  στις 21.00

Μεγάλη εκδήλωση - συναυλία της Κυπριακής Πρεσβείας - Σπίτι της Κύπρου για την Κυπριακή Προεδρία στην Ευρωπαϊκή Ένωση 
"Παιδεμοί του έρωτα"

με την Δέσποινα Ολυμπίου και τον συνθέτη Άδμητο Πιτσιλίδη
· Δευτέρα 19 Νοεμβρίου 2012, στις 21:00

ΔΥΝΑΤΑ ΤΩΡΑ

μια μουσική παράσταση του Στέφανου Κόκκαλη

συμμετέχουν: Ρίτα Αντωνοπούλου και  Δάφνη Λέμπερου
· Τρίτη 28 Νοεμβρίου 2012, στις  21:00

Το  ντουέτο κιθάρας ΔΩΔΕΚΑΧΟΡΔΟΝ
με τους Susan Marku και Νότη Γεωργίου Αρχιμουσικό της Κρατικής Όπερας Ουγγαρίας για πρώτη φορά στην Ελλάδα

Θέατρο

· Τετάρτες: 7, 14, 21, 28 Νοεμβρίου 2012, 18:00 -20:00
Αντικριτικοί Αγώνες Τετάρτες με τον Πάρι Τακόπουλο

σε μια κατάδυσή του στα αβαθή νερά της κριτικής
· Τετάρτη 7 και Τετάρτη 14 Νοεμβρίου 2012, στις 20:30 

 «Ο προτελευταίος των Μόνικιν» μονόλογος χωρίς αρχή και χωρίς τέλος
του Πάρι Τακόπουλου

σκηνοθεσία-ερμηνεία  Νίκος Καλαμό, Θεατρικό Φυτώριο Αίγινας
· Δευτέρα 12, Τρίτη 13 & Τετάρτη 21 Νοεμβρίου 2012, στις 21:00

ΟΙ ΑΛΛΕΣ ΜΟΥ ΖΩΕΣ

Μία σύνθεση  17 μονολόγων με τον Κώστα Καστανά
· Δευτέρα 19 Νοεμβρίου έως Τρίτη 18 Δεκεμβρίου 2012, στις 21:00

" 3ο Low Budget Festival" 

από το spirto.net  με την υποστήριξη του ΙΜΚ
· Παρασκευή 23 Νοεμβρίου έως Κυριακή 30 Δεκεμβρίου 2012

Atomic Alert  του Φρεντερίκ Σοντάνγκ

σκηνοθεσία: Λευτέρης Γιοβανίδης

κάθε Παρασκευή, Σάββατο και Δευτέρα, στις 21:30,  Κυριακή στις 20:30
· Σάββατο 24 Νοεμβρίου 2012, στις 21:00 
ΑΠΟΚΑΛΥΨΗ ΤΟΥ ΙΩΑΝΝΗ

σε ποιητική απόδοση στα σύγχρονα ελληνικά, μουσική και σκηνοθεσία      
Νίκου Παπακώστα

· Παρασκευή 12 Οκτωβρίου  έως Κυριακή 11 Νοεμβρίου 2012
Venison
«The Helter Skelter Company», σκηνοθεσία: Θάνος Παπακωνσταντίνου
Κάθε Παρασκευή, Σάββατο, Κυριακή στις 21:30
· Παρασκευή  26 Οκτωβρίου έως τo Σάββατο 1 Δεκεμβρίου 2012,

και την Πέμπτη 29 Νοεμβρίου 2012, στις 21:30

Η ΜΕΤΑΜΟΡΦΩΣΗ  του Φραντς Κάφκα

Σημείο Μηδέν, μετάφραση - σκηνοθεσία Σάββας Στρούμπος
Κινηματογραφικές Προβολές
· Παρασκευή 2 έως Τετάρτη 7 Νοεμβρίου 2012, στις 21:00

«ΠΑΤΡΙΣ» Απολεσθέν το 1868

Πρώτο βραβείο καλύτερου ντοκιμαντέρ & Βραβείο Καλύτερης Κινηματογράφησης

στο International Film and Video Festival Oregon των Η.Π.Α., 2010
 Πρεμιέρα: Παρασκευή 2 Νοεμβρίου 2012, στις 21:00
· Πέμπτη 8 έως Πέμπτη 15 Νοεμβρίου 2012

London Greek Film Festival, The Best of the Best
Οι βραβευμένες ταινίες του Ελληνικού Φεστιβάλ Κινηματογράφου Λονδίνου 
στο ΙΜΚ
Εκθέσεις

· Πέμπτη 8 Νοεμβρίου έως Τετάρτη 5 Δεκεμβρίου 2012

Έκθεση Ζωγραφικής: Άννα Φιλίνη
“Ταξίδι προς την Ελευθερία”

Εγκαίνια: Πέμπτη 8 Νοεμβρίου 2012, στις 20:00
· Δευτέρα 19 Νοεμβρίου έως Κυριακή 9 Δεκεμβρίου 2012

Έκθεση Ζωγραφικής:  ΓΙΩΡΓΟΣ ΚΑΚΟΥΛΙΔΗΣ
"Η αλήθεια που δεν υπάρχει"

Εγκαίνια: Δευτέρα 19 Νοεμβρίου στις 20:00
· Εικαστικές Αναλογίες ενός Κινηματογραφικού Θρύλου

Φοριέται η Κινηματογραφική Τέχνη;

Τετάρτη 17 Οκτωβρίου έως Πέμπτη 15 Νοεμβρίου 2012
Χορός

· Σάββατο 3 & Κυριακή 4 Νοεμβρίου 2012, στις 21:00

Προσευχή, Σχεδίασμα σε 7 σκηνές

Χοροθέατρο Ακροποδητί 
Οι Έλληνες Μπορούν! Μια Εκστρατεία για την Ελλάδα 

· Πέμπτη 22 Νοεμβρίου 2012
 «Πρωτοβουλίες για την Ελλάδα: Startups & Branding – Oι νέοι Έλληνες σηκώνουν τα μανίκια για το μέλλον»

Θέατρο για παιδιά
· Σάββατο 3 Νοεμβρίου 2012 έως Σάββατο 29 Δεκεμβρίου

Κάθε Σάββατο στις 17:00

"Η ΥΠΕΡΟΧΗ ΑΓΚΑΛΙΑ ΤΗΣ ΜΑΜΑΣ ΜΟΥ"

Μια μουσικό-θεατρική παράσταση για μικρούς και μεγάλους

Σκηνοθεσία – σύλληψη ιδέας: Στέλλα Σερέφογλου
· Από Κυριακή, 4 Νοεμβρίου 2012 και... κάθε Κυριακή στις 12.00

ΝΟΕΜΒΡΙΟΣ – ΔΕΚΕΜΒΡΙΟΣ 2012
"Ο Μεγαλύτερος Θησαυρός του κόσμου"

ΛΩΤΙΝΟΣ ΗΛΙΟΣ
· ΚΥΡΙΑΚΕΣ με ΚΟΥΚΛΟΘΕΑΤΡΟ

Κάθε Κυριακή, από 4 Νοέμβριου 2012 έως το Μάιο 2013, στις 11.30

Εναλλασσόμενο πρόγραμμα παραστάσεων κουκλοθέατρου

για παιδιά από την Unima Ελλάς

· κάθε Κυριακή στις 12.30, με διαφορετικά παραμύθια 

ΑΦΗΓΗΣΕΙΣ ΠΑΡΑΜΥΘΙΩΝ ΓΙΑ ΜΙΚΡΟΥΣ ΚΑΙ ΓΙΑ ΜΕΓΑΛΟΥΣ

με την παραμυθού Σάσα  Βούλγαρη

τα παραμύθια των Αδελφών Γκριμ και τα ελληνικά αδερφάκια τους
· Πρωινές εκπαιδευτικές παραστάσεις για σχολεία
ΕΛΕΝΗ του Ευριπίδη

σκηνοθεσία Άρης Μιχόπουλος

ΕΤΑΙΡΕΙΑ ΘΕΑΤΡΟΥ Η ΑΛΛΗ ΠΛΕΥΡΑ
Σεμινάρια
· Νοέμβριος 2012
Κύκλος σεμιναρίων δραματοθεραπείας  
με θέμα τη Γυναίκα με την δραματοθεραπεύτρια Βάσω Παπάλη

· 16 Οκτωβρίου 2012 - 28 Ιουνίου 2013

ΠΑΡΑ – ΜΥΘΕΟΜΑΙ

ΤΡΙΑ ΣΕΜΙΝΑΡΙΑ ΓΙΑ ΤΗΝ ΠΡΟΦΟΡΙΚΗ ΑΦΗΓΗΣΗ ΚΑΙ ΤΗΝ ΤΕΧΝΗ ΤΟΥ ΛΟΓΟΥ

Με την ψυχοπαιδαγωγό – παραμυθού Σάσα Βούλγαρη
· Οκτώβριος 2012 - Μάιος 2013

Beverly Hills Playhouse Los Angeles - Athens [Εργαστήριο/ Σεμινάριο Υποκριτικής] ΜΕΘΟΔΟΣ ΥΠΟΚΡΙΤΙΚΗΣ ΤΕΧΝΗΣ ΤΟΥ MILTON KATSELAS
Orientation & Intermediate/ Advanced Acting Classes - Εκπαιδεύοντας ηθοποιούς για μια διεθνή καριέρα
· από 25 Οκτωβρίου 2012

ΣΕΜΙΝΑΡΙΟ ΥΠΟΚΡΙΤΙΚΗΣ

ΤΕΧΝΙΚΗ ΥΠΟΚΡΙΤΙΚΗΣ ΝΤΕΪΒΙΝΤ ΜΑΜΕΤ «ΠΡΑΚΤΙΚΗ ΑΙΣΘΗΤΙΚΗ»

Διδάσκουν: Κορίνα Χρυσάιδου, Γιώργος Χαρατζάς

· Νοέμβριος 2012- Ιανουάριος 2013

Χορογραφικό εργαστήριο:

Beyond Style, με την Στεφανία Μυλωνά
**********

**************

 ΙΜΚ,  Νοέμβριος 2012 - Το Πρόγραμμα
Αναλυτικά:

Πέμπτη 1 Νοεμβρίου 2012, στις  21:00

Jonathan Kreisberg Quartet
συναυλία τζαζ 
&

Σεμινάριο Κιθάρας με τον Jonathan Kreisberg
Για εκείνους που πίστευαν ότι δεν υπάρχουν εκπλήξεις στον κόσμο της τζαζ κιθάρας ... ο guitarfor καλωσορίζει τον Jonathan Kreisberg και το Κουαρτέτο του, στο Θέατρο του Ιδρύματος Μιχάλης Κακογιάννης,  την Πέμπτη 1 Νοεμβρίου 2012, στις 21:00.

Ο Jonathan Kreisberg είναι ένας από τους σημαντικότερους κιθαρίστες που έχουν αναδυθεί τα τελευταία χρόνια στην Jazz σκηνή.  Με έντονο προσωπικό ήχο και στυλ ο Jonathan Kreisberg και η ορχήστρα του καταφέρνουν να εντάξουν τον ακροατή σ’ έναν κόσμο γεμάτο τολμηρούς μουσικούς αυτοσχεδιασμούς, με καταπληκτική δεξιοτεχνία και εφευρετικότητα. 
Έχει συνεργαστεί με κορυφαίους μουσικούς της Jazz σκηνής  όπως οι Lee Konitz, Joe Locke, Dr Lonnie Smith, ενώ ο ίδιος ως leader σε διάφορα μουσικά σχήματα έπαιξε δίπλα στους   Bill Stewart, Larry Grenadier, και Scott Wendholt.
Στην πραγματικότητα, μπορούμε να παρακολουθούμε το μέλλον της τζαζ κιθάρας στα χέρια του Jonathan Kreisberg!
 Jonathan Kreisberg Quartet
Jonathan Kreisberg (Guitar)
Will Vinson (Saxophone)
Rick Rosato (Bass)

 Colin Stranahan (Drums)
Πέμπτη 1 Νοεμβρίου 2012, στις  21:00

Jonathan Kreisberg, τζαζ κιθάρα

Αίθουσα:  Θέατρο

Διάρκεια:  120΄
Τιμή Εισιτηρίου:25€ ενιαίο
Guitar Seminar με τον Jonathan Kreisberg
Σάββατο 3 Νοεμβρίου 2012, από τις 15:00 έως τις 18:00
Ο Jonathan Kreisberg σ’ ένα τρίωρο σεμινάριο θα μοιραστεί το μαγικό κόσμο του αυτοσχεδιασμού και τα μυστικά της τεχνικής του με το κοινό, έπειτα από την συναυλία που θα πραγματοποιηθεί στο θέατρο του Ιδρύματος την 1/11/2012
Τιμή Συμμετοχής: 25€ Για όσους παρακολουθήσουν και την συναυλία                                                                                                            
                    30€ Τιμή σεμιναρίου μόνο
Αίθουσα: Κινηματογράφος
******
Τετάρτη 14 Νοεμβρίου 2012,  στις 21.00
Μεγάλη εκδήλωση - συναυλία της Κυπριακής Πρεσβείας - Σπίτι της Κύπρου για την Κυπριακή Προεδρία στην Ευρωπαϊκή Ένωση
"Παιδεμοί του Έρωτα"

με την Δέσποινα Ολυμπίου και τον συνθέτη Άδμητο Πιτσιλίδη
Η συναυλία με τον τίτλο «Παιδεμοί του Έρωτα» βασίζεται στην παραδοσιακή μουσική με διασκευές κυπριακών παραδοσιακών κομματιών από τον συνθέτη Άδμητο Πιτσιλίδη που ερμηνεύει η Δέσποινα Ολυμπίου. Η συναυλία θα πραγματοποιηθεί στο Θέατρο του Ιδρύματος Μιχάλης Κακογιάννης στις 14 Νοεμβρίου 2012 στις 21.00.
Η ανθολογία Παιδεμοί του Έρωτα αποτελείται από μικρές ερωτικές ιστορίες, όπως εξιστορήθηκαν μέσα στη κυπριακή μουσική παράδοση, από τα ακριτικά  τραγούδια μέχρι σήμερα.  Οι διασκευές του κυπριακού ηχοχρώματος δημιουργούν έναν ανάμικτο κλασικό, παραδοσιακό και σύγχρονο ήχο.
Συμμετέχουν:

Αουρέλια Δεσποτίδου, βιολί

Χριστίνα Κολοβού, τσέλο

Πέτρος Κούρτης, κρουστά

Γιώργος Μάτσικας, λαούτο

Άδμητος Πιτσιλλίδης, κιθάρα/τραγούδι

Γιώργος Σκριβάνος, φλάουτο

Θανάσης Σοφράς, κοντραμπάσο
Δέσποινα Ολυμπίου: τραγούδι
Ενορχήστρωση/Διεύθυνση: Άδμητος Πιτσιλλίδης

Ηχοληψία: Χρήστος Μανωλίτσης

Επιμέλεια εκδήλωσης: Μύρνα Αγρότου
Η εκδήλωση πραγματοποιείται με τη στήριξη των Πολιτιστικών Υπηρεσιών του Υπουργείου Παιδείας και Πολιτισμού της Κύπρου

Είσοδος ελεύθερη. 

Απαραίτητη η κράτηση θέσης

Θα τηρηθεί σειρά προτεραιότητας

Πληροφορίες και κρατήσεις θέσεων στα ταμεία του Ιδρύματος στο τηλέφωνο 210 3418579, Δευτέρα-Παρασκευή 11:00-14:00

*****
Δευτέρα 19 Νοεμβρίου 2012, στις 21:00
ΔΥΝΑΤΑ ΤΩΡΑ

μια μουσική παράσταση

του Στέφανου Κόκκαλη
συμμετέχουν: Ρίτα Αντωνοπούλου και  Δάφνη Λέμπερου
Δυνατά τώρα τραγούδια. Δυνατά τώρα συναισθήματα. Είναι ανάγκη πια να κάνουμε τα πάντα δυνατότερα, με τις αισθήσεις στη διαπασών. Να περιπλανηθούμε στις εικόνες που μας προσφέρει η ζωή και να τις μεταφράσουμε σε τραγούδι.
Επειδή όταν περισσεύει η κοινωνική οργή, ο δημιουργός στρέφεται προς τα μέσα. Προσπαθεί να μιλήσει στο κοινό του σαν να μιλάει στο βαθύτερο είναι του και το αποτέλεσμα είναι τόσο αληθινό, που θέλεις να το φυλάξεις, να το κάνεις δικό σου, να το μεταδώσεις και σε άλλους. Επειδή τα τραγούδια ανεβαίνουν στο στόμα από την ψυχή και μοιράζονται. Επειδή πρέπει να ξαναθυμηθούμε τι σημαίνει ψυχαγωγία με την κυριολεκτική της έννοια.
Η καινούργια μουσική παράσταση του Στέφανου Κόκκαλη για πιάνο και σαξόφωνο με δυο φωνές. Μαζί του η Ρίτα Αντωνοπούλου και η Δάφνη Λέμπερου.
Συντελεστές
Τραγούδι: Ρίτα Αντωνοπούλου & Δάφνη Λέμπερου

Πιάνο - τραγούδι: Στέφανος Κόκκαλης

Σαξόφωνο: Sam Marlieri
Δημιουργία οπτικού υλικού: Κώστας Μανιουδάκης

Δευτέρα 19 Νοεμβρίου 2012, στις 21:00

ΔΥΝΑΤΑ ΤΩΡΑ

μια μουσική παράσταση του Στέφανου Κόκκαλη

με τις: Ρίτα Αντωνοπούλου και  Δάφνη Λέμπερου
Αίθουσα: Θέατρο
Διάρκεια: 90΄
Τιμή Εισιτηρίου: 10€, ενιαίο
************
Τρίτη 28 Νοεμβρίου 2012, στις  21:00
Το  ντουέτο κιθάρας

ΔΩΔΕΚΑΧΟΡΔΟΝ

με τους Susan Marku και 
Νότη Γεωργίου Αρχιμουσικό της Κρατικής Όπερας Ουγγαρίας
για πρώτη φορά στην Ελλάδα
Το ντουέτο κιθάρας ΔΩΔΕΚΑΧΟΡΔΟΝ αποτελείται από τους πολυτάλαντους και βραβευμένους Νότη Γεωργίου (Αρχιμουσικό της Κρατικής Όπερας Ουγγαρίας και σολίστ κιθάρας)  και Σούζαν Μάρκου (σολίστ κιθάρας και λαούτου).   Το φιλόμουσο κοινό, τελικά, θα έχει τη δυνατότητα να τους απολαύσει για πρώτη φορά στην Ελλάδα την Τρίτη 28 Νοέμβριου (αντί για τον Ιούλιο 2012)    στις 21:00, στο Θέατρο του Ιδρύματος Μ. Κακογιάννης.
 Ο Νότης Γεωργίου Έλληνας και Κύπριος υπήκοος, γεννημένος στην ημικατεχόμενη Λευκωσία, αν και διαμορφώθηκε και δραστηριοποιείται στο εξωτερικό, φέρει πάντα το στίγμα του τόπου του και του ελληνισμού. 

Ως ντουέτο κιθάρας με την Σουζάνα Μάρκου, και την επωνυμία ΔΩΔΕΚΑΧΟΡΔΟΝ,  εμφανίζονται και ηχογραφούν συστηματικά από το 1995. Για τις από κοινού δραστηριότητές τους, που περιλαμβάνουν πολυάριθμες πρώτες παρουσιάσεις έργων, έχουν βραβευτεί επανειλημμένα και  πολλοί συνθέτες τους έχουν αφιερώσει έργα τους.  

Το πρόγραμμα που θα παρουσιάσουν στο ΙΜΚ περιλαμβάνει την Γαλλική Σουίτα σε ντο ελάσσονα του J. S. Bach σε μεταγραφή του Ν. Γεωργίου για 2 κιθάρες, την πρώτη παγκόσμια παρουσίαση του έργου του Folías all’ antica βασισμένη σε έργα των Marais, y Coll, Corelli, Farinelli με το δημοφιλέστερο, ίσως, μουσικό θέμα: την Folía-Follia-Folie (τρέλα). Οι συναυλίες ολοκληρώνονται με τη Ρεμπέτικη Σουίτα του Βασίλη Τενίδη, ένα έργο που αντλεί από τον πλούτο της ρεμπέτικης μουσικής, τον οποίο μεταπλάθει και επεξεργάζεται σε ένα από τα πλέον επιτυχημένα ντουέτα. 
Για τη συναυλία του Δωδεκάχορδον στο ΙΜΚ (αρχικά ήταν να γίνει τον Ιούλιο 2012), ο Νότης Γεωργίου σημειώνει: "Αναλαμβάνω με μεγάλη χαρά τις εμφανίσεις στο Ίδρυμα που διαφυλάσσει τη μνήμη ενός εκλεκτού συμπατριώτη και δημιουργού.  Ευχαριστώ θερμά το Ίδρυμα για την ευγενή φιλοξενία του, τον Πρέσβη της Κύπρου στην Ελλάδα κ. Ιωσήφ Ιωσήφ, υπό την αιγίδα του οποίου τελούν οι συναυλίες, το Σπίτι της Κύπρου για το ενδιαφέρον με το οποίο αγκάλιασε την πρωτοβουλία, καθώς και τον αγαπητό Γιώργο Κουμεντάκη, στον οποίο οφείλω την αρχική μου επαφή με το Ίδρυμα".

Το Πρόγραμμα αναλυτικά:

-J.S. Bach: Γαλλική σουίτα αρ. 2, ντο ελάσσονα BWV 813 (μεταγραφή Ν. Γεωργίου)

-Νότη Γεωργίου:   Folías all’antica    Παγκόσμια πρώτη παρουσίαση

 




(βασισμένο σε έργα των Marais, y Coll, Corelli, 




Farinel) 

-Βασίλη Τενίδη: Ρεμπέτικη Σουίτα

Ερμηνεύει: το ΔΩΔΕΚΑΧΟΡΔΟΝ (Susan Marku και Νότης Γεωργίου)

Οι συναυλίες τελούν υπό την αιγίδα του Πρέσβη της Κύπρου κου Ιωσήφ Ιωσήφ


Τρίτη 28 Νοεμβρίου 2012, στις  21:00

Το ντουέτο κιθάρας  ΔΩΔΕΚΑΧΟΡΔΟΝ 

με τους Susan Marku και Νότη Γεωργίου (Αρχιμουσικό της Κρατικής Όπερας Ουγγαρίας) για πρώτη φορά στην Ελλάδα 

Αίθουσα: Θέατρο

Τιμή εισιτηρίων: 15€, Κανονικό 


      10€ Φοιτητές/ Μαθητές / Σπουδαστές/ Κάτοχοι Κάρτας 



Πολυτέκνων (ΑΣΠΕ)/ Κάτοχοι Κάρτας Club IFA (Γαλλικού 



Ινστιτούτου) / Κάτοχοι Κάρτας ΙΤΙ (ΕΚΔΙΘ)/ Άτομα άνω των 


65 ετών/ ΑμΕΑ

Βιογραφικά Στοιχεία

Ο Νότης Γεωργίου γεννήθηκε το 1976. Απεφοίτησε από την Ακαδημία Λίστ με διάκριση στη σύνθεση, κιθάρα και διεύθυνση ορχήστρας. Στο ιστορικό της σχολής και του Ουγγρικού Υπουργείου Παιδείας είναι ο μόνος, στον οποίο, λόγω εξαιρετικού ταλέντου, επετράπη η σύμπτυξη 5ετούς κύκλου σπουδών σε 3 έτη. Σπούδασε επίσης σύνθεση και διεύθυνση στη Φλωρεντία και μαθήτευσε σε αρχιμουσικούς όπως Carlo Μaria Giulini, Piero Bellugi, Zubin Mehta, Rudolf Βarshai, Yuri Simonov, Μarek Janowski, Gianluigi Gelmetti, Peter Eötvös κ.α.

Στα 17, κερδίζει τον Ουγγρικό Διαγωνισμό Κιθάρας και το βραβείο σκηνής. Έκτοτε πολλοί συνθέτες του έχουν αφιερώσει έργα τους, μεταξύ άλλων, το πρώτο Ουγγρικό κονσέρτο για κιθάρα του διάσημου Rózsa.

Από το 2006 είναι Αρχιμουσικός και Καλλιτεχνικός Διευθυντής της Συμφωνικής Vass Lajos, και αρχιμουσικός της Συμφωνικής Ορχήστρας Βουδαπέστης-BCO , παγκοσμίως γνωστής, μεταξύ άλλων, κυρίως μέσω της συμμετοχής της στο παγκοσμίου εμβελείας μουσικό συμβάν The 3 Tenors με τους Luciano Pavarotti, Placido Domingo και  José Carreras υπό τη διεύθυνση του James Levine. 

Διετέλεσε ιδρυτής, αρχιμουσικός, καλλιτεχνικός διευθυντής, διοργανωτής, διαχειριστής, σολίστ, μουσικός δωματίου, κορρεπετιτέρ και συνοδός σε πληθώρα φεστιβάλ, παραγωγών, σεμιναρίων, ηχογραφήσεων, ορχηστρών, χορωδιών και θεάτρων και μεταφραστής από και προς αγγλικά, ουγγρικά, ιταλικά, νέα και αρχαία ελληνικά και γαλλικά. Εμφανίζεται τακτικά στο διπλό ρόλο του σολίστα κιθάρας/πληκτροφόρων-μαέστρου. Κατέχει ευρύτατο οπερατικό, ορχηστρικό, φωνητικό ρεπερτόριο, μουσικής δωματίου και χοροδράματος διευθύνοντας πάντοτε από μνήμης.

Για τις ανά τον κόσμο δραστηριότητές του έχει βραβευθεί επανειλημμένα από διεθνείς φορείς, με σημαντικότερη την εκλογή του στην πρωτοφανή ηλικία των μόλις 32 ετών στην Ευρωπαϊκή Ακαδημία Επιστημών και Τεχνών, η οποία απαριθμεί, μεταξύ άλλων, 25 Νομπελίστες. Δεδομένου ότι τα βραβεία Νόμπελ δεν περιλαμβάνουν τον τομέα της μουσικής, η εκλογή του στην Ευρωπαϊκή Ακαδημία θεωρείται η ύψιστη δυνατή διάκριση. 

Στα 34 χρόνια του διευθύνει στην αίθουσα της Φιλαρμονικής του Βερολίνου.  Έχει συνεργαστεί με σολίστ όπως Andrei Ilyushnikov (Kirov Opera), Éva Marton (Metropolitan Opera), Ilona Tokody, Andrea Rost, Vilmos Szabadi, Helsinki Filharmonic Choir, Cyprien Katsaris, Martino Tirimo e.o. 

Για την αφιλοκερδή προσφορά του σε διοργανώσεις και θέματα Ελληνικού ενδιαφέροντος έχει τιμηθεί από την Ελλάδα και την Κύπρο. Το 2012 κέρδισε το Α’ Βραβείο στο διαγωνισμό σύνθεσης χοροδράματος με τίτλο «Η Αρπαγή της Ευρώπης» επ’ ευκαιρία της ανάληψης της Προεδρίας ΕΕ από την Κύπρο.

Πρόσφατα, η Κρατική Όπερα Ουγγαρίας του ανέθεσε την τιμητική διεύθυνση σειράς παραστάσεων, εγκαινιάζοντας την επαναλειτουργία του θεάτρου Erkel, της μεγαλύτερης Λυρικής Σκηνής της Κεντρικής Ευρώπης, με πάνω από 2000 θέσεις. Η επαναλειτουργία του θεάτρου θα εορταστεί το 2013  με την παρουσίαση του έργου “Hunyadi Laszlo”.
Έχει λάβει εξαιρετικές κριτικές, ως σολίστ και αρχιμουσικός όπως:

“...Ένας γεννημένος Αρχιμουσικός” Yuri Simonov, Αρχιμουσικός

"Ένας αρχιμουσικός με  κεραυνοβόλο, μα αβίαστο δυναμισμό...ένα έκτακτο ταλέντο με ασυνήθιστα υψηλής ποιότητας μουσικά χαρίσματα, αυτόνομη καλλιτεχνική αξία και ψυχολογική μαεστρία. Ένας πλέον ώριμος καλλιτέχνης του οποίου οι ικανότητες και τα επιτεύγματα μοιραίνουν ένα όμορφο μέλλον.»  Medveczky Ádám Κρατική Όπερα Βουδαπέστης
“... Η καλύτερη ερμηνεία κλασικής συμφωνίας που φιλοξένησε η Ακαδημία Liszt τα τελευταία 50 χρόνια.” Lukács Ervin, Πρόεδρος της Φιλαρμονικής Ορχήστρας Βουδαπέστης

«… η δουλειά του με εντυπωσίασε. Είναι ένας πολυτάλαντος μουσικός και κάτι ακόμα: ένας από τους σπανιότατους αρχιμουσικούς, που διευθύνουν τα πάντα από μνήμης, είτε πρόκειται για συμφωνίες, κονσέρτα κ.λπ. Το ρεπερτόριό του είναι πραγματικά τεράστιο. Η επικοινωνία μεταξύ μας ήταν άψογη και η αλήθεια είναι πως κάτι θετικά «ξεχωριστό» συνέβη στη συναυλία. Ήταν πράξη μουσικής δημιουργίας και όχι η ρουτίνα που δυστυχώς πολύ συχνά βιώνουμε στις συναυλίες. Ως σολίστ, έχω ερμηνεύσει το συγκεκριμένο έργο ανά τον κόσμο 90 και πλέον φορές, μα είναι η μόνη φορά που βλέπω μαέστρο να το διευθύνει από μνήμης.  Ειλικρινά τον θαυμάζω…» Cyprien Katsaris, πιανίστας

Η Σουζάνα Μάρκου μεγάλωσε σε μουσικό περιβάλλον. Μελέτησε αρχικά πιάνο, αυλό και θεωρητικά. Στα 11 της χρόνια, έλαβε ως δώρο την πρώτη της κιθάρα. Λίγο αργότερα, σε ηλικία 14 χρόνων, δίνει το πρώτο ρεσιτάλ και κερδίζει τον Πανουγγρικό Διαγωνισμό Εφήβων. 

Πολύ σύντομα, η ανθολογία του λαούτου και της κιθάρας θα την κερδίσουν. Συνέχισε τις σπουδές της στην Ακαδημία Λίστ, απ’ όπου και απεφοίτησε ως σολίστ με άριστα. Ολοκλήρωσε τις σπουδές της στη Φλωρεντία μαθητεύοντας στον Alfonso Borghese, ο οποίος είχε παρατηρήσει τη γεωμετρική προσέγγιση της Σουζάνας, όσον αφορά το όργανο και την τεχνική του. Έχει παρακολουθήσει σεμινάρια με τους Mislivecek, Jesus Sanchez, Wurdinger, Zabka, David Russel, κ.α. 

Διδάσκει στην Κρατική Μουσική Σχολή Georg Solti. Πολλοί μαθητές της έχουν αποσπάσει βραβεία και διακρίσεις σε εγχώριους και διεθνείς διαγωνισμούς. Το 2008 βραβεύτηκε από το Δήμο Βουδαπέστης για την προσφορά της στη μουσική εκπαίδευση της πόλης.

Εμφανίζεται και ηχογραφεί με την κιθάρα του συνθέτη Βασίλη Τενίδη, που ως ένδειξη αγάπης και εκτίμησης της έχει δωρίσει. (με την κιθάρα αυτή ο Β. Τενίδης συμμετείχε στις σημαντικότερες δισκογραφικές παραγωγές του Μ. Χατζιδάκι και του Νέου Κύματος). 

Η μαρτυρία του συνθέτη είναι χαρακτηριστική: όταν πρωτογνωρίστηκαν, το καλοκαίρι του 2004, ο Τενίδης δώρισε στο ντουέτο Δωδεκάχορδον , μεταξύ άλλων, το έργο του «Ρεμπέτικη Σουίτα». Ως αντίδωρο, 4 μόλις μέρες αργότερα, το ντουέτο ερμήνευσε το έργο παρουσία του συνθέτη. «Ακούγοντας το Δωδεκάχορδον να ερμηνεύει το έργο μου, νιώθω, για πρώτη φορά, δικαιωμένος». Η παρουσίαση αυτή αποτελεί μάλιστα την πρώτη ζωντανή εκτέλεση ολόκληρου του έργου.

Το κοινό και οι κριτικοί επαινούν την άρτια τεχνική της Σουζάνας, την εξαίρετη μουσικότητά της και την ανεπανάληπτη συνοχή του ντουέτου.  Οι εμφανίσεις της καθρεφτίζουν μια συνειδητή και αφοσιωμένη προσέγγιση του οργάνου και των έργων και χαρακτηρίζονται από μια αβίαστη εκφραστικότητα.

Το ευρύτατο ρεπερτόριό της απαρτίζεται από αναγεννησιακά έργα μέχρι σύγχρονα. Μεγάλο μέρος του αποτελούν μεταγραφές της ιδίας και διασκευές και συνθέσεις του Νότη Γεωργίου. Ειδικό βάρος έχουν οι εφαρμοσμένες εμφανίσεις του ντουέτο, Δωδεκάχορδον συνδυασμένες με προβολές, φιλολογικές βραδιές, χορό, εικαστικά. Για την ανιδιοτελή προσφορά της στην ανάδειξη του ελληνικού πολιτισμού και ειδικότερα της Κύπρου, έχει βραβευθεί από τον πρόεδρο της Κυπριακής Δημοκρατίας και το Ελληνικό Υπουργείο Εσωτερικών. Μιλά Αγγλικά, Ιταλικά, Ουγγρικά και Ελληνικά.
************
Θέατρο

Τετάρτες: 7, 14, 21, 28 Νοεμβρίου 2012, 18:00 -20:00
Αντικριτικοί Αγώνες
Τετάρτες με τον Πάρι Τακόπουλο

σε μια κατάδυσή του στα αβαθή νερά της κριτικής

Οι αντικριτικοί, μεταολυμπιακοί «μικρού μήκους» αγώνες, αρχίζουν το απόγευμα (06:00 μ.μ. έως 08:00 μ.μ.) την πρώτη Τετάρτη του μηνός Νοεμβρίου του 2012. Κύριο θέμα τους, όχι απαραιτήτως αποκλειστικό, θα έχουν την ύπαρξη, ή την ανυπαρξία κρίσεως και κριτικής στην Ελλάδα. Συμμετέχουν, εκόντες, άκοντες, εκτός από το αποτελούμενο, από νέους αδιακρίτως ηλικίας ακροατήριο, ως προσκεκλημένοι του Πάρι Τακόπουλου, αντιστρόφως ανάλογα προς τις υποχρεώσεις τους και χωρίς σειράν προτεραιότητος, αλφαβητικήν ή αριθμητικήν, : ο Βασίλης Παπαβασιλείου, η Χαρά Μπακονικόλα, η Μάγια Λυμπεροπούλου, η Ρένη Πιττακή, η Έλλη Σολομωνίδου, ο Δημήτρης Τσατσούλης, ο Νίκος Καλαμό, ο Ανδρέας Στάϊκος, ο Μήτσος Κασόλας, ο Σπύρος Ευαγγελάτος, ο Γρηγόρης Ιωαννίδης, ο Γιώργος Γκίκας και ίσως κι άλλοι φίλοι. Έκτακτη παρουσία, κατά τους κανόνες των πιθανοτήτων, του Κώστα Γεωργουσόπουλου.

Οι κριτικοί αυτοί αντικριτικοί αγώνες, που θα διεξαχθούν στο χώρο του Ιδρύματος Μιχάλης  Κακογιάννης υπό την διεύθυνση του Πάρι Τακόπουλου, συμπίπτουν όχι εντελώς τυχαία με την έκδοση του τετάρτου τόμου των «Αντικριτικών» του από τις εκδόσεις «Καλλιγράφος».  Ο τέταρτος τόμος αυτός, των «Αντικριτικών» θα καλύπτει κριτικά την θεατρική περίοδο από το 2005 έως το 2012, ένα έτος ανοιγοκλείνον πενήντα πέντε χρόνια κριτικής, και αντικριτικής, εντατικής αυτοθεραπείας του συγγραφέα. 
Σημειωτέον ότι το έτος 2012 θα ηδύνατο να χαρακτηρισθεί, κατά αποκαλυπτικήν εξομολόγηση του ιδίου, και σαν ιδικόν του έτος, διότι μετά από την ήδη προ διετίας, κυκλοφορήσασα  από τις εκδόσεις «Ποταμός», συλλογή του «Τα Ποιητικά 2012-1950» και την προηγηθείσα έκδοση  του 2003, σε δύο τόμους από τα Ελληνικά Γράμματα των «Θεατρικών» του, καθώς και την πρόσφατη επανέκδοση σε ένα τόμο των δύο τόμων της Κενής Διαθήκης από τον «Καλλιγράφο», θα κυκλοφορήσει και ένα ειδικό αφιέρωμα για την Κενή Διαθήκη του Πάρι Τακόπουλου, συνοδευόμενο από επεξηγηματικό αυτοβιογραφικό και των δυό τους, φέρον τον περιζήτητο τίτλο : «Η Κενή Διαθήκη δι’ Αναρχαρίους». Επίσης θα έχουν εκδοθεί πρό του τέλους του 2012 και όλα – όχι απαραιτήτως «άπαντα» – τα πεζά του, τα πρωτοεκδοθέντα από τον Ίκαρο δύο μυθιστορήματά του, το «Κλεινόν Άστυ» (ελληνικά και αγγλικά) και οι «Αποστάται» (μόνο ελληνικά, γιατί στα αγγλικά έχει ήδη εκδοθεί από τις εκδόσεις Shoestring Press Publications), και οι δύο τόμοι των διηγημάτων του, ή σωστότερα των “short stories” του (ένα είδος άγνωστο στα ελληνικά και ως εκ τούτου αμετάφραστο) : οι «Βίοι Ακατάλληλοι» και το «Τις ο Λαλών».
Είσοδος ελευθέρα διά πάντα ελεύθερο «συσκεπτόμενο» έλληνα και ξένο. Για την κάθε ομιλία του συγγραφέα, ή μάλλον συνομιλία με το τιμώμενο πρόσωπο, θα υπάρχει ειδικό βοηθητικό δελτίο με «ακανθολογία» από διαφορετικά κριτικά κείμενα του Πάρι Τακόπουλου, αναλογούντα και δυσαναλογούντα εις την ενότητα του θέματος εκάστης Τετάρτης.  
Αντικριτικοί Αγώνες

Τετάρτες με τον Πάρι Τακόπουλο

σε μια κατάδυσή του στα αβαθή νερά της κριτικής

Τετάρτες: 7, 14, 21, 28 Νοεμβρίου 2012, 18:00 -20:00
Αίθουσα: Κινηματογράφος

Είσοδος ελεύθερη. 

Απαραίτητη η κράτηση θέσης

Πληροφορίες και κρατήσεις θέσεων στα ταμεία του Ιδρύματος στο τηλέφωνο 210 3418579, Δευτέρα-Παρασκευή 11:00-14:00

******
Τετάρτη 7 και Τετάρτη 14 Νοεμβρίου 2012, στις 20:30 

 «Ο προτελευταίος των Μόνικιν»
μονόλογος χωρίς αρχή και χωρίς τέλος
του Πάρι Τακόπουλου
σκηνοθεσία-ερμηνεία  Νίκος Καλαμό
Θεατρικό Φυτώριο Αίγινας
(με την ευκαιρία των συναντήσεων που θα γίνουν τις Τετάρτες του Νοεμβρίου στο ΙΜΚ – "Τετάρτες με τον Πάρι Τακόπουλο")
"Ο Μόνικιν είναι εις νέος 4.000 περίπου ετών, ενδεδυμένος με γαλανόλευκες πυτζάμες, ή μετά μέλανος ως ζωμού, σμόκιν, με πρόσωπον, φέρων εισέτι, ίχνη πανελλήνιας παλιγγενεσίας".

Πρόκειται για τον κωμικοτραγικό μονόλογο ενός αυτοκτονικού χαρακτήρα, με τον εαυτό του και με άλλα πρόσωπα, με μπεκετικές και ιονεσκικές αναφορές, ο οποίος αναφέρεται - διακωμωδεί  την ελληνική πολιτική, κοινωνική και πνευματική πραγματικότητα.  Ο Νίκος Καλαμό τον έχει παρουσιάσει στο θέατρο του Γιώργου Αρμένη, στο Φεστιβάλ Εδιμβούργου, στο διεθνές Φεστιβάλ του Λονδίνου και στην Αίγινα και την Αθήνα, με εξαιρετικές κριτικές.

Τετάρτη 7 και Τετάρτη 14 Νοεμβρίου 2012, στις 20:30 

 «Ο προτελευταίος των Μόνικιν» του Πάρι Τακόπουλου
με τον Νίκο Καλαμό 
Αίθουσα: Βlack Βox  
Διάρκεια: 55΄

Τιμές Εισιτηρίων: 10€ ενιαίο
******
Δευτέρα 12, Τρίτη 13 & Τετάρτη 21 Νοεμβρίου 2012, στις 21:00

ΟΙ ΑΛΛΕΣ ΜΟΥ ΖΩΕΣ

Μία σύνθεση  17 μονολόγων

με τον Κώστα Καστανά

Η παράσταση "ΟΙ ΑΛΛΕΣ ΜΟΥ ΖΩΕΣ" είναι μια μονολογική θεατρική σύνθεση  στιγμών της πορείας του Κώστα Καστανά στο θέατρο.  Ένα παιχνίδι  αναδρομής συναρμολογημένο από αποσπάσματα ρόλων, που μελέτησε και έπαιξε, το οποίο εμπλουτίζεται από αποστάγματα  σκέψεων, μνήμες και σχόλια. Ανεβαίνει στο Ίδρυμα Μ. Κακογιάννης για τρεις μόνο παραστάσεις στις 12,13 και 21 Νοεμβρίου 2012, στις 21:00.
Ο Κώστας Καστανάς, κάποια χρόνια μετά, ξανά-ταξιδεύει με αγαλλίαση σ’ αυτά τα κείμενα των σπουδαίων συγγραφέων, τα οποία ιδωμένα ως ενιαίο σύνολο έχουν πάρει τη μορφή ενός σχεδόν πλήρους θεατρικού απολογισμού. Και ευγνωμονεί την τύχη του που του έδωσε τη χαρά να τα ζήσει, από τη νεανική του ηλικία, να τα ανακαλύπτει  αδιάκοπα και τώρα να τα παρουσιάσει στο κοινό, σε μία ενιαία παράσταση φιλοδοξώντας η σύνθεση των ρόλων, μαζί με τα προσωπικά του σχόλια και  τις μνήμες από πρόβες και παραστάσεις μιας ζωής  να διαμορφώνουν ένα νέο, πρωτότυπο θεατρικό έργο.  

Σημειώνει ο Κώστας Καστανάς για την παράσταση: Με το πέρασμα του χρόνου, όπως είναι φυσικό, μια αίσθηση μόνο μένει απ’ τα πεπραγμένα ένας   αφρός σαν κι αυτόν που βλέπουμε στην άκρη των κυμάτων. Οι "ρόλοι" όπως  εδώ  παρουσιάζονται σαν μονολογικές μινιατούρες,  αποσπασμένες από τον κυρίως κορμό τους,  που είναι τα θεατρικά έργα στα οποία  ανήκουν,  με την πατίνα του χρόνου χάνουν από την αδρότητά  τους και την ιδιαίτερη υφή τους και εντάσσονται  σε νέο  σώμα,  άλλης υφής,  ως μέλη μιας  νέας οικογένειας, μιας  νέας σύνθεσης. Το ζητούμενο, λοιπόν,  είναι το νέο  αυτό  αποτέλεσμα να δίνει ένα αυτόνομο έργο ... και  η αίσθηση που αυτό θα αποπνέει να δίνει ένα ενιαίο αποτέλεσμα, χωρίς να απασχολεί από που προέρχεται το κάθε ένα τμήμα –μονόλογος,  αλλά το επί μέρους να δημιουργεί το γενικό ...

ΣΥΝΤΕΛΕΣΤΕΣ  

Σκηνική σύνθεση -σκηνοθεσία -παρουσίαση -φωτισμοί : Κώστας Καστανάς 

Μουσική Σύνθεση :Τάσος Καρακατσάνης
Σκηνικά –κοστούμια: Μαρία Λιτσοπούλου
Βοηθός σκηνοθέτη: Εύα Στυλάντερ
Φωτογραφίες και Βίντεο: Στάθης Γκόβας
Παραγωγή : Θεατρόπολις Αστική μη κερδοσκοπική Εταιρεία
Επιλογή μονολόγων από τα έργα: 

ΣΑΙΞΠΗΡ: Άμλετ, 

ΛΟΥΛΑΣ ΑΝΑΓΝΩΣΤΑΚΗ: Συναναστροφή,  

ΣΟΦΟΚΛΗ: Ηλέκτρα,  Αντιγόνη, Οιδίπους Τύραννος,  

ΕΥΡΙΠΙΔΗ: Βάκχες, Ίων   

ΑΝΤΟΝ ΤΣΕΧΩΦ: Κύκνειον Άσμα,  Βυσσινόκηπος, 

ΜΠΕΡΤΟΛΝΤ ΜΠΡΕΧΤ: Ο καλός άνθρωπος του Σε Τσουάν 
ΕΥΓΕΝΙΟΥ Ο ΄ΝΗΛ: Ταξίδι μακριάς ημέρας μέσα στην νύχτα. 

ΟΥΓΚΟ ΜΠΕΤΤΙ: Έγκλημα στο νησί των Κατσικιών, 

ΑΛΜΠΕΡ ΚΑΜΥ: Καλιγούλας, 

ΒΑΣΙΛΗ ΖΙΩΓΑ: Οι Κάφροι,  

ΙΨΕΝ: Βρικόλακες 

ΚΩΣΤΑ ΚΑΣΤΑΝΑ: Η ζωή είναι ένα παράξενο θαύμα, Κι όμως είδα ένα όνειρο... 

Στίχοι τραγουδιών: 

Μαρς, ( Συναναστροφή )Του αγίου Ποτέ,(Ο καλός άνθρωπος του Σε Τσουάν) : Παυλίνα Παμπούδη
Το όνειρο είναι μια πόρτα, (Το τραγούδι του Θεοκλύμενου από τους Κάφρους): Βασίλης Ζιώγας 

Δευτέρα 12, Τρίτη 13 & Τετάρτη 21 Νοεμβρίου 2012, στις 21:00

ΟΙ ΑΛΛΕΣ ΜΟΥ ΖΩΕΣ

Μία σύνθεση μονολόγων

με τον Κώστα Καστανά
Αίθουσα: Θέατρο

Διάρκεια: 80΄
Τιμές Εισιτηρίων: 10€, ενιαίο
********

Δευτέρα 19 Νοεμβρίου  έως  Τρίτη 18 Δεκεμβρίου 2012

καθημερινά στις 21:00

"3ο Low Budget Festival" 

από το spirto.net 

με την υποστήριξη του ΙΜΚ
Στη συνέχεια και της δεύτερης επιτυχημένης διοργάνωσης σχεδιάζεται το 3ο Low Budget Festival, εμπνεόμενο από την ίδια φιλοσοφία και υπηρετώντας τους ίδιους στόχους, που δεν είναι διαφορετικοί από το να αναδείξουν τις νέες θεατρικές τάσεις, τους σκηνοθέτες και τις ομάδες που ξεχωρίζουν στη θεατρική σκηνή του τόπου, σε ένα φεστιβάλ που φιλοδοξεί να αποδείξει πως η φαντασία και το ταλέντο αρκούν για να ασκήσει κανείς την Τέχνη του σε εποχές χαμηλού budget. Οι παραστάσεις παρουσιάζονται για πρώτη φορά στο κοινό και είναι επιλογής του www.tospirto.net.
Αίθουσα: Ειδικά Διαμορφωμένος Υπόγειος Χώρος
Τιμή Εισιτηρίου: 10€ ενιαίο
*******
Παρασκευή 23 Νοεμβρίου έως Κυριακή 30 Δεκεμβρίου 2012

Atomic Alert
του Φρεντερίκ Σοντάνγκ

σκηνοθεσία: Λευτέρης Γιοβανίδης

κάθε Παρασκευή, Σάββατο και Δευτέρα, στις 21:30

κάθε Κυριακή στις 20.30
Το θεατρικό έργο Atomic Alert του Γάλλου συγγραφέα Φρεντερίκ Σοντάνγκ, που ενθουσίασε κοινό και κριτικούς στο Παρίσι και στην Αβινιόν, ανεβαίνει στο  Ίδρυμα Μιχάλης Κακογιάννης σε σκηνοθεσία Λευτέρη Γιοβανίδη. Παραστάσεις από την Παρασκευή 23 Νοεμβρίου έως και την Κυριακή 30 Δεκεμβρίου 2012, κάθε Παρασκευή, Σάββατο και Δευτέρα, στις 21:30, κάθε Κυριακή στις 20.30
Το Atomic Alert έκανε πρεμιέρα τον Μάρτιο 2010 στο Παρίσι και μετά συνέχισε να παρουσιάζεται σε διάφορες πόλεις της Γαλλίας. Είναι μια ξεχωριστή παράσταση με ένα  ιδιαίτερο καλλιτεχνικό ιδίωμα  μιας και κινείται ανάμεσα στον κινηματογράφο και το θέατρο. Ο συγγραφέας έχει επιλέξει και ξανά - μοντάρει διάφορες σκηνές από αμερικάνικες ασπρόμαυρες ταινίες της δεκαετίας του ’50, δημιουργώντας ένα νέο δικό του έργο με μια εντελώς καινούργια δική του υπόθεση. Πέντε ηθοποιοί ντουμπλάρουν όλα τα πρόσωπα του έργου και κάνουν όλους τους ήχους, με τη μέθοδο ενός μετά-συγχρονισμού όπου οι εντελώς νέοι διάλογοι συνοδεύουν τις εικόνες. Το έργο χαρακτηρίζεται από έντονη κωμική διάθεση και ο Φρεντερίκ Σοντάνγκ, με μοναδικό  τρόπο, κάνει το δικό του πολιτικό σχόλιο για τη διαφθορά που υπάρχει στους θεσμούς.

Η ιστορία  ξεκινά ένα πρωινό, σε μία μικρή πόλη όπου βασιλεύει η τάξη και όλα είναι ήρεμα. Μια πυρηνική όμως έκρηξη, που γίνεται κατά λάθος  πάνω από την πόλη, φέρνει μεγάλη αναστάτωση. Πώς ο στρατός θα συγκαλύψει το λάθος της πυρηνικής έκρηξης; Ήταν πράγματι λάθος; Θα καταφέρει ο Δήμαρχος να καθησυχάσει τους πολίτες του; Τι ρόλο θα παίξουν τα ΜΜΕ; Πως θα δικαιολογήσουν την εμφάνιση των πρώτων συμπτωμάτων; Η νεαρή δημοσιογράφος θα καταφέρει να δημοσιοποιήσει τις αποκαλύψεις της;  Ποιος προσπαθεί να κουκουλώσει την αλήθεια; Τα παιχνίδια της εξουσίας ξεκινούν και η διαφθορά των πολιτικών αποκαλύπτεται σε όλο της το μεγαλείο. 

Ο Φρεντερίκ Σοντάνγκ, είναι ένας από τους ανερχόμενους θεατρικούς συγγραφείς της Γαλλίας. Συγγραφέας, ηθοποιός και σκηνοθέτης, απεφοίτησε το 2001 από την Ανώτατη Εθνική Δραματική Σχολή (CNSAD). Έχει ιδρύσει την ομάδα θεάτρου AsaNisiMAsa, με την οποία ανεβάζει τα δικά του κείμενα. Με την γραφή του δημιουργεί παραστασιακές φόρμες στο μεταίχμιο ανάμεσα στο θέατρο και την αφήγηση, τη συναυλία και τη βίντεο-εγκατάσταση. Τα έργα του έχουν μεταφραστεί και παρουσιαστεί διεθνώς. Είναι έντονα πολιτικοποιημένα, σχολιάζουν και παίρνουν θέση για ό,τι συμβαίνει σήμερα στην Ευρώπη. Το Atomic Alert είναι το πρώτο του κείμενο που παρουσιάζεται στην Ελλάδα. Το Γαλλικό Ινστιτούτο έχει μεταφράσει και παρουσιάσει σε αναλόγιο το κείμενό του Sous contrôle (Υπό έλεγχο). 

Συντελεστές

Μετάφραση: Σταυρούλα Μάκρα   

Σκηνοθεσία: Λευτέρης Γιοβανίδης

Μουσική: Πολ Λεβί
Συμμετέχουν: Κωνσταντίνα Βαρσάμη, Π. Δαμουλής, Γιώργος Λιάντος, Σταυρούλα Μάκρα, Αγγελος Μπούρας.
Παρασκευή 23 Νοεμβρίου έως Κυριακή 30 Δεκεμβρίου 2012

Atomic Alert
του Φρεντερίκ Σοντάνγκ και Τόμας Ρατιέ

Πρεμιέρα: Παρασκευή 23 Νοεμβρίου 2012, στις 21:30 

Παραστάσεις: κάθε Παρασκευή, Σάββατο και Δευτέρα, στις 21:30, 



         Κυριακή στις 20.30
Αίθουσα : Κινηματογράφος 

Διάρκεια παράστασης 60'

Τιμή εισιτηρίων:  10€ ενιαίο

*******

Σάββατο 24 Νοεμβρίου 2012, στις 21:00

ΑΠΟΚΑΛΥΨΗ ΤΟΥ ΙΩΑΝΝΗ

 ποιητική απόδοση στα σύγχρονα ελληνικά, μουσική και σκηνοθεσία   ΝΙΚΟΣ ΠΑΠΑΚΩΣΤΑΣ

για την υποστήριξη του ΙΜΚ
Το Σάββατο, 24 Νοεμβρίου, στις 21:00, και για την υποστήριξη του ΙΜΚ, παρουσιάζεται στο Θέατρο του Ιδρύματος η “Αποκάλυψη του Ιωάννη κατά Νίκο Παπακώστα”.  Ένα πανανθρώπινο έργο, που κινείται ανάμεσα στην προφητεία και το όραμα, την αγωνία και την υπέρβαση, το οποίο αμέσως μετά, και με την Αιγίδα του ΙΜΚ, ταξιδεύει εκτός συνόρων για να παρουσιαστεί στις Βρυξέλλες. 

Η “Αποκάλυψη του Ιωάννη κατά Νίκο Παπακώστα” είναι μία σύνθετη παράσταση σε ποιητική απόδοση και μουσική του ίδιου, η οποία παρουσιάζεται ως μια μινιμαλιστικής μορφής τραγωδία, όπου κυριαρχεί ο θείος λόγος, μέσα από τις ερμηνείες των ηθοποιών και τη παρουσία του χορού (λαού), η εικόνα μέσω video art και street art, η μουσική, ο ήχος και το φως. 

Χωρίς να αλλοιώνεται το περιεχόμενό του ή να επιβάλλονται αυθαίρετες ερμηνείες στο αριστουργηματικό κείμενο του Ιωάννη, η μετάφραση και η ποιητική του απόδοση σε μια απλή, κατανοητή και χωρίς ακρότητες γλώσσα αλλά και η  παράσταση “Αποκάλυψη του Ιωάννη κατά Νίκο Παπακώστα” φέρνει το δύσκολο και μερικές φορές στριφνό και δυσνόητο πρωτότυπο κείμενο  ένα βήμα πιο κοντά στο θρησκευόμενο και μη ελληνικό κοινό, αλλά και το παγκόσμιο, αναδεικνύοντας όλη τη μοναδικότητά του. Όλη τη ξεχωριστή του δύναμη, τους πολλαπλούς συμβολισμούς του και το θείο μεγαλείο, όπως αποκαλύπτεται από τα οράματα και το λόγο του Ιωάννη του Θεολόγου. 

Η παράσταση συνοδεύεται από προβολές βίντεο  με εικαστικές απεικονίσεις της Αποκάλυψης (την χρονική περίοδο από το 950 έως και το 1870) καθώς και street art εικαστικές παρεμβάσεις -προϊόν επίπονης έρευνας και δουλειάς δύο και πλέον ετών.  Η εμπλουτισμένη με παραδοσιακά και σύγχρονα όργανα και μοτίβα μουσική της, αναδεικνύει την εντυπωσιακή, πυκνή και πλήρη μάχη ανάμεσα στις δυνάμεις του καλού και του κακού όπως ακριβώς αναφέρει το έργο του Ιωάννη.  
Επιπλέον, σημαντικό ρόλο διαδραματίζουν, η σκηνογραφική δημιουργία του Μιχάλη Αθανασιάδη, οι εικαστικές παρεμβάσεις του STMTS, οι φωτισμοί του Tάκη Ποδαρόπουλου, και τα ηχητικά εφέ από φυσικές, κατά κύριο λόγο, ηχογραφήσεις του Panas, που διαμορφώνουν ένα σύγχρονο και εντυπωσιακό σκηνικό περιβάλλον. 

Η παράσταση γίνεται για τους σκοπούς του Ιδρύματος Μιχάλης Κακογιάννης και όλοι οι συντελεστές συμμετέχουν εθελοντικά, λίγες ημέρες πριν η «Αποκάλυψη του Ιωάννη κατά Νίκο Παπακώστα» παρουσιαστεί και στις Βρυξέλλες.
Συντελεστές
	Ποιητική Απόδοση - Σκηνοθεσία και Μουσική:                          
	Νίκος Παπακώστας

	Σκηνογραφία:
	Μιχάλης Αθανασιάδης

	Βοηθός Σκηνοθέτη:
	Νικόλας Μαραγκόπουλος

	Κινησιολογία:
	Δανάη Παπουτσή

	Εικαστική δημιουργία:
	STMTS

	Φωτισμοί:
	Tάκης Ποδαρόπουλος

	Ηχητικά εφέ:
	Panas




Παίζουν:
	ΠΝΕΥΜΑ:
	Δανάη Παπουτσή

	ΙΩΑΝΝΗΣ:
	Αγαπητός Μανδαλιός

	ΑΓΓΕΛΟΣ:
	Περικλής Κασσανδρινός

	ΣΚΙΑ:
	Δημήτρης Τσολάκης

	Ομάδα χορού:
	Ράνια Αηδώνη
Άννα Βασιλείου
Μάρω Αγρίτη
Θέμης Αμοιρίδης
Θέμης Μητρόπουλος


Σάββατο 24 Νοεμβρίου 2012, στις 21:00

ΑΠΟΚΑΛΥΨΗ ΤΟΥ ΙΩΑΝΝΗ

 ποιητική απόδοση στα σύγχρονα ελληνικά, μουσική και σκηνοθεσία 
Νίκος Παπακώστας 
Αίθουσα: Θέατρο

	Διάρκεια: 1 ώρα και 40 λεπτά
	


Τιμή Εισιτηρίου: 10€ ενιαίο
**********

συνεχίζονται
Venison*
«The Helter Skelter Company»
σκηνοθεσία: Θάνος Παπακωνσταντίνου

Παρασκευή 12 Οκτωβρίου  έως Κυριακή 11 Νοεμβρίου 2012
(Κάθε Παρασκευή, Σάββατο, Κυριακή στις 21:30)

Η μνήμη δεν είναι απλά ένα εργαλείο εξερεύνησης του παρελθόντος, είναι το θέατρο 
του παρελθόντος. Είναι το βασικό υλικό της παρελθούσας εμπειρίας με τον 
ίδιο τρόπο που το έδαφος είναι το υλικό μέσα στο οποίο οι νεκρές πόλεις κείτονται θαμμένες.

W. Benjamin
Η ομάδα «The Helter Skelter Company» επιστρέφει στο Ίδρυμα Μιχάλης Κακογιάννης με την παράσταση «Venison» η οποία όταν πρωτοπαρουσιάστηκε τον Απρίλιο 2012, στον ίδιο χώρο, απέσπασε πολλά εύσημα και πολύ καλές κριτικές για τη σύλληψη, τη σκηνοθεσία, τις ερμηνείες, την αισθητική της. Το έργο αντλεί υλικά από τις Ευμενίδες του Αισχύλου και τον Ντοστογιέφσκι, με σκοπό να παρακολουθήσει -μέσα από κόσμους που πλέουν ο ένας εντός του άλλου- την πτώση ένος προσώπου από τον πολιτισμό προς τη βαρβαρότητα, από το έγκλημα στην τιμωρία, από τον άνθρωπο στο κτήνος.

Ένας άντρας βρίσκεται σ’ένα δωμάτιο νοσοκομείου τραυματισμένος. Κανείς δεν ξέρει από που έρχεται και τί έχει πάθει. Μια νοσοκόμα του δίνει τις πρώτες βοήθειες. Μια τηλεόραση στο δωμάτιο προβάλλει μια ταινία που κανείς δεν παρακολουθεί. Ο άντρας χάνει τις αισθήσεις του και η νοσοκόμα τρέχει να φωνάξει βοήθεια. 

Ο άντρας βυθίζεται κι εγκλωβίζεται μέσα σε κόσμους παράξενους, ανεξήγητους, χαοτικούς. Χάνεται μέσα σε ένα παραλληρηματικό λαβύρινθο από μνήμες προσωπικές και συλλογικές, πρόσωπα, πλάσματα και φωνές που τον καταδιώκουν. Βρίσκεται να έχει διαπράξει κάποιο έγκλημα, και σαν φορέας ενός τραγικού πεπρωμένου, επιδιώκει την τιμωρία του. Μέχρι η περιπλάνησή του να τον οδηγήσει στη γη του κενού. Στον παράδοξο εκείνο χώρο όπου δεν υπάρχει τίποτα και τα πάντα πρέπει να ορισθούν από την αρχή. Στη μήτρα. Στον τόπο της αθωότητας. Σε ένα τοπίο δίχως χρόνο, ενοχές κι επιστροφή.
*(Venison = Κρέας από κυνήγι)

Σύλληψη - Κείμενο - Σκηνοθεσία: Θάνος Παπακωνσταντίνου
Συνεργασία στη Δραματουργία: Τζωρτζίνα Κακουδάκη
Σκηνικά - Κοστούμια: Δήμητρα Λιάκουρα
Κίνηση: Χαρά Κότσαλη
Σχεδιασμός - Σύνθεση Ήχων: Αντώνης Μόρας
Φωτισμοί: Χριστίνα Θανάσουλα
Βίντεο, Σχεδιασμός Έντυπου Υλικού 

& Γραφιστικών Εφαρμογών: Κωνσταντίνος Χαïδαλής (brittle.gr)

Γλυπτά ζώων: Περικλής Πραβήτας
Φωτογραφίες: Βάλια Πιλάφα
Κατασκευή Σκηνικού: Βασίλης Γεροδήμος
Βοηθός Σκηνοθέτη: Ελεάνα Γεωργιάδου
Βοηθός Σκηνογράφου: Νίκη Ψυχογιού
Οργάνωση Παραγωγής: Τέτα Αποστολάκη
Παραγωγή: The Helter Skelter Company
Παίζουν: 

Λένα Δροσάκη, Ιωάννα Μιχαλά, Ελένη Μολέσκη, Μάριος Παναγιώτου, Θάνος Παπακωνσταντίνου

Venison
«The Helter Skelter Company»
σκηνοθεσία: Θάνος Παπακωνσταντίνου

Παρασκευή 12 Οκτωβρίου  έως Κυριακή 11 Νοεμβρίου 2012
Παραστάσεις: Παρασκευή, Σάββατο & Κυριακή στις 21.30 

Αίθουσα: Ειδικά διαμορφωμένος υπόγειος χώρος

Διάρκεια: 90' 
Τιμή εισιτηρίων:      15€, Κανονικό 
10€, Μαθητικό /Φοιτητικό / Κάτοχοι Κάρτας Ανεργίας (ΟΑΕΔ) & Πολυτέκνων (ΑΣΠΕ) & Ευρωπαϊκής Κάρτας Νέων/  Κάτοχοι Κάρτας  Πολιτισμού/ Κάτοχοι Κάρτας Club IFA (Γαλλικού Ινστιτούτου) / Κάτοχοι Κάρτας ΙΤΙ (ΕΚΔΙΘ)/ΑμΕΑ / Άνω των 65 
***
Η ΜΕΤΑΜΟΡΦΩΣΗ 

 Φραντς Κάφκα

Σημείο Μηδέν

μετάφραση - σκηνοθεσία Σάββας Στρούμπος

Παρασκευή  26 Οκτωβρίου έως τo Σάββατο 1 Δεκεμβρίου 2012,

και την Πέμπτη 29 Νοεμβρίου 2012, στις 21:30

 (κάθε  Παρασκευή, Σάββατο και Κυριακή, στις 21:30)

Η ομάδα Σημείο Μηδέν επιστρέφει στο ΙΜΚ με την ξεχωριστή παράστασή της  - έρευνα  πάνω στο έργο του Φραντς Κάφκα- με τη  θεατροποιημένη μορφή του διηγήματος  Η Μεταμόρφωση.

Σημειώνει ο μεταφραστής και σκηνοθέτης της παράστασης Σάββας Στρούμπος: "Τα ανήσυχα όνειρα μιας νύχτας προκαλούν τη μεταμόρφωση του εμπορικού αντιπροσώπου Γκρέγκορ Σάμσα σε τεράστιο απεχθές ζωύφιο… Όμως, τι πραγματικά του συνέβη; Τι σημαίνει για μας μεταμόρφωση και πόσο κυριολεκτικά μπορούμε να την αντιληφθούμε;
Τα πρόσωπα της Μεταμόρφωσης δρουν και αντιδρούν σα να είναι μπλεγμένα μεταξύ τους με χιλιάδες νήματα, σε έναν παράλογο λαβύρινθο θρυμματισμένων ειδώλων, όπου οι βασανιστικά παγιωμένες και επαναλαμβανόμενες κοινωνικές συμπεριφορές έρχονται να διαμορφώσουν μια παράλογη μηχανή ποικίλων ψυχοσωματικών παραμορφώσεων, χωρίς καμιά δυνατότητα διαφυγής. Λειτουργούν σε μια αέναη επαναληπτικότητα, χωρίς ίχνος επίγνωσης της κατάστασης τους. Η ίδια τους η άγνοια για τα αδιέξοδα που αναπαράγουν και το μηχανικά αέναο των πράξεων τους τα μεταμορφώνει, τελικά, σε όντα πάσχοντα, έγκλειστα στη φυλακή των δικών τους εικόνων για τον εαυτό-τους-και-τον-κόσμο. Η Μεταμόρφωση αποτελεί ακριβώς αυτήν την ατέλειωτη κραυγή αγωνίας ενάντια στον αυτόβουλο και υπαρξιακό εγκλεισμό των σύγχρονων ανθρώπων. Οι άνθρωποι, όμως, μπορούν να δράσουν και διαφορετικά. Έχουν πάντα τη δυνατότητα να σπάσουν τα δεσμά της κάθε φυλακής τους, να δημιουργήσουν ρήγματα στις παραστάσεις της καθημερινότητας τους, τη δυνατότητα να δώσουν ένα τέλος στον όποιον εφιάλτη κι επιτέλους, να δράσουν δημιουργικά προς τον εαυτό τους-και-τον-κόσμο."  

Η ομάδα Σημείο Μηδέν είναι εταιρικός θίασος του Ο.Ε.Θ. – Σ.Ε.Η. και ξεκίνησε την ενασχόλησή της με τον Κάφκα παρουσιάζοντας την παράσταση "Στη  Σωφρονιστική Αποικία" (Φεβρoυάριος 2009).
Συντελεστές
Μετάφραση: Σάββας Στρούμπος, Δανάη Σπηλιώτη

Σκηνοθεσία: Σάββας Στρούμπος

Παίζουν: Μαρία Αθηναίου, Ελεάνα Γεωργούλη, Θοδωρής Σκυφτούλης, 
               Σάββας Στρούμπος, Μιλτιάδης Φιορέντζης.

Η ΜΕΤΑΜΟΡΦΩΣΗ  του Φραντς Κάφκα

Σημείο Μηδέν

μετάφραση - σκηνοθεσία Σάββας Στρούμπος

Παρασκευή  26 Οκτωβρίου έως τo Σάββατο 1 Δεκεμβρίου 2012,

και την Πέμπτη 29 Νοεμβρίου 2012, στις 21:30

 (κάθε  Παρασκευή, Σάββατο και Κυριακή, στις 21:30)

Αίθουσα: Black Box
Διάρκεια: 90' 
Εισιτήρια:       15€, Κανονικό 


             10€, Φοιτητές/ Μαθητές / Σπουδαστές/ Κάτοχοι Κάρτας 




Πολυτέκνων (ΑΣΠΕ)/ Κάτοχοι Κάρτας Club IFA (Γαλλικού 



Ινστιτούτου) / Κάτοχοι Κάρτας ΙΤΙ (ΕΚΔΙΘ)/ Άτομα άνω των 


65 ετών/ ΑμΕΑ




 7€, Κάτοχοι Κάρτας Ανεργίας (ΟΑΕΔ)/ Νέοι έως 25 ετών/ Κάτοχοι 

Ευρωπαϊκής Κάρτας Νέων/ Κάτοχοι Κάρτας Πολιτισμού 

ΥΠ.ΠΟ.Τ
Η παράσταση γίνεται με την αιγίδα της Πρεσβείας της Τσεχικής Δημοκρατίας

Η μετάφραση του έργου κυκλοφορεί από τις εκδόσεις Νεφέλη.

****
Κινηματογραφικές Προβολές
Παρασκευή 2 έως Τετάρτη 7 Νοεμβρίου 2012, στις 21:00
«ΠΑΤΡΙΣ» Απολεσθέν το 1868
Πρώτο βραβείο καλύτερου ντοκιμαντέρ &
Βραβείο καλύτερης κινηματογράφησης

στο International Film and Video Festival
Oregon των Η.Π.Α., 2010
 Πρεμιέρα: Παρασκευή 2 Νοεμβρίου 2012, στις 21:00

youtube.com/watch?v=64DX5fGq03E
Η επίπονη  αλλά και συναρπαστική διαδικασία  ανέλκυσης τμημάτων του ιστορικού τροχοκίνητου ατμόπλοιου «ΠΑΤΡΙΣ», που βυθίστηκε το 1868, στον Ύφαλο του Κούνδουρου στην Κέα αποτυπώθηκε σε ένα ντοκιμαντέρ 63,27 λεπτών, μετά από 2 χρόνια προετοιμασίας και 2 εξαιρετικά δύσκολα χρόνια γυρισμάτων, σε ιδιαίτερα  αντίξοες συνθήκες.
Το ντοκιμαντέρ πρωτοπαρουσιάστηκε στις 30/01/2008 στο Μουσείο Μπενάκη, και στη συνέχεια συμμετείχε  στο International Film and Video Festival που διοργανώθηκε από το Archaeology Channel, στις 18-22 Μαΐου 2010 στο Oregon των Η.Π.Α., που θεωρείται το σημαντικότερο Φεστιβάλ Αρχαιολογικού Ντοκιμαντέρ στο κόσμο, όπου ανάμεσα σε 100 ταινίες από 32 χώρες,   απέσπασε το Πρώτο Βραβείο Καλύτερου Ντοκιμαντέρ καθώς επίσης και το Βραβείο Καλύτερης Κινηματογράφησης, κερδίζοντας παραγωγές όπως π.χ. του National Geographic και του History Channel.
Για την πραγματοποίησή του συνεργάστηκαν το Βιομηχανικό Μουσείο Σύρου που υπάγεται στο Δήμο της Σύρου και το Υπουργείο Πολιτισμού, το Εθνικό Ίδρυμα Ερευνών, η Εφορία Εναλίων Αρχαιοτήτων και η καταδυτική ομάδα UFR – TEAM . Την ενέργεια του Μουσείου αλλά και την υλοποίηση του Ντοκιμαντέρ ενίσχυσαν οικονομικά η οικογένεια Γιώργου Πατέρα,  η SONY HELLAS,  η καταδυτική εταιρεία ΑΡΝΕΑ και η ΜΟΤΟΔΥΝΑΜΙΚΗ - ΥΑΜΑ.
Μια συμπαραγωγή της ΕΡΤ Α.Ε., της εταιρείας παραγωγής TEXNIS και του ΒΙΟΜΗΧΑΝΙΚΟΥ ΜΟΥΣΕΙΟΥ ΣΥΡΟΥ.
Παρασκευή 2 έως Τετάρτη 7 Νοεμβρίου 2012, στις 21:00

«ΠΑΤΡΙΣ» Απολεσθέν το 1868

Πρώτο βραβείο καλύτερου ντοκιμαντέρ & Βραβείο καλύτερης κινηματογράφησης

στο International Film and Video Festival, Oregon των Η.Π.Α., 2010
 Πρεμιέρα: Παρασκευή 2 Νοεμβρίου 2012, στις 21:00
Αίθουσα: Κινηματογράφος

Διάρκεια: 64΄

Τιμή Εισιτηρίου: 3€, ενιαίο
******

Πέμπτη 8 έως Πέμπτη 15 Νοεμβρίου 2012
5 Χρόνια Φεστιβάλ Ελληνικού Κινηματογράφου Λονδίνου
5 Years London Greek Film Festival 

Προβολές
The Best of the Best
Οι βραβευμένες ταινίες του
Ελληνικού Φεστιβάλ Κινηματογράφου Λονδίνου στο ΙΜΚ
To Ίδρυμα Μιχάλης Κακογιάννης εγκαινιάζει τη συνεργασία του με το Φεστιβάλ Ελληνικού Κινηματογράφου του Λονδίνου και παρουσιάζει τις καλύτερες ταινίες των πέντε χρόνων του Φεστιβάλ, από τις 8 έως τις 15 Νοεμβρίου 2012!

Το Ίδρυμα Μιχάλης Κακογιάννης εγκαινιάζει τη συνεργασία του με το Φεστιβάλ Ελληνικού Κινηματογράφου του Λονδίνου (London Greek Film Festival),, με ένα εβδομαδιαίο αφιέρωμα  στις βραβευμένες, τις καλύτερες από τις καλύτερες ταινίες του Φεστιβάλ, τις καλύτερες στιγμές των πέντε συνεχών ετών της παρουσίας του στη Μεγάλη Βρετανία. 

Το London Greek Film Festival, του οποίου εμπνευστής είναι ο σκηνοθέτης, συγγραφέας και καλλιτέχνης των νέων μέσων, Χρήστος Προσύλης, ξεκίνησε σαν πείραμα αλλά εξελίχθηκε ως θεσμός. Η πορεία του άρχισε στην αίθουσα του Hellenic Centre στο κεντρικό Λονδίνο, το Νοέμβριο του 2008, και μετακόμισε το 2010 στα ατμοσφαιρικά Westbourne Studios δίπλα σε μια από τις πιο καλλιτεχνικές συνοικίες του Λονδίνου, το Portobello. Χρόνο με το χρόνο κέρδισε αναγνώριση και κύρος αποτελώντας μία ξεχωριστή μορφή έκφρασης της ελληνικής κινηματογραφικής φωνής στο εξωτερικό και ένα δυναμικό σημείο συνάντησης Ελλήνων και ξένων κινηματογραφιστών, καλλιτεχνών της κινούμενης εικόνας και των νέων μέσων, σεναριογράφων, παραγωγών, ηθοποιών και σινεφίλ, ενώ  παράλληλα, αποτελεί μια θαυμάσια ευκαιρία παρουσίασης νέων ταλέντων και τάσεων.  
Κάθε χρόνο υποβάλλονται στην επιτροπή του Φεστιβάλ δεκάδες σύγχρονες ταινίες από Έλληνες, Ελληνοκύπριους, ομογενείς από κάθε γωνιά του κόσμου, αλλά και ξένους των οποίων η δουλειά έχει ελληνικό ενδιαφέρον. Ταινίες με ποικίλο θεματικό υλικό από τις οποίες επιλέγονται εκείνες που θα συμμετάσχουν στο διαγωνιστικό μέρος. Ταινίες μυθοπλασίας μεγάλου και μικρού μήκους, ντοκιμαντέρ, animation, video art και πειραματικές ταινίες, καθώς και σενάρια με εμφανή προσανατολισμό στον ανεξάρτητο κινηματογράφο που δίνουν το στίγμα εκείνου του νέου ελληνικού σινεμά  που αντιδρά, ελπίζει, διεκδικεί και ονειρεύεται.  Κατά τη διάρκεια του Ελληνικού Φεστιβάλ Κινηματογράφου Λονδίνου, διοργανώνονται αφιερώματα σε παλιότερους δημιουργούς και ειδικές προβολές,

σεμινάρια, workshops και συζητήσεις ενώ ιδιαίτερη στιγμή της διοργάνωσης αποτελούν τα events, προγραμματισμένα ή αυθόρμητα που δίνουν, με μουσική και γεύσεις, μια ιδιαίτερη ελληνική νότα στη βρετανική πρωτεύουσα, όπως και η απονομή των Βραβείων Οδυσσέας. 
Το Ίδρυμα Μιχάλης Κακογιάννης με την ευκαιρία των 5 χρόνων του London Greek Film Festival, προγραμματίζει μία εβδομάδα - Αφιέρωμα στις καλύτερες στιγμές    ενός ανεξάρτητου και δυναμικού θεσμού, που στηρίζει και προβάλει τον Έλληνα δημιουργό και μία Ελλάδα φωτεινή η οποία με ταλέντο, γνώση και σκληρή δουλειά  διεκδικεί ένα καλύτερο μέλλον.  

Το πλήρες πρόγραμμα του αφιερώματος, θα ανακοινωθεί αμέσως μετά το τέλος και του φετινού 5ου Φεστιβάλ Ελληνικού Κινηματογράφου στο Λονδίνο και την απονομή των Βραβείων Οδυσσέας, στις 18 Οκτωβρίου 2012.
Ίδρυμα Μιχάλης Κακογιάννης

Προβολές: The Best of the Best
Οι βραβευμένες ταινίες του Ελληνικού Φεστιβάλ Κινηματογράφου Λονδίνου  Πέμπτη 8 έως Πέμπτη 15 Νοεμβρίου 2012
5 Χρόνια Ελληνικού Φεστιβάλ Κινηματογράφου Λονδίνου

5 Years London Greek Film Festival
www.londongreekfilmfestival.com 
Χορηγοί Επικοινωνίας Ελληνικού Φεστιβάλ Κινηματογράφου Λονδίνου
ΕΡΤ     ERT World     5o Πρόγραμμα
********
Εκθέσεις

Πέμπτη 8 Νοεμβρίου έως Τετάρτη 5 Δεκεμβρίου 2012

Έκθεση Ζωγραφικής

Άννα Φιλίνη

“Ταξίδι προς την Ελευθερία”

Εγκαίνια: Πέμπτη 8 Νοεμβρίου 2012, στις 20:00

Έξι χρόνια μετά την τελευταία της ατομική Έκθεση η Άννα Φιλίνη παρουσιάζει στο Ίδρυμα Μιχάλης Κακογιάννης, από την Πέμπτη 8 Νοεμβρίου έως και την Τετάρτη 5 Δεκεμβρίου 2012, έργα της των τελευταίων τριών χρόνων.  
Η Έκθεση χαρακτηρίζεται από  ένα μεγάλων διαστάσεων, σύνθετο έργο ζωγραφικής με τίτλο «ΤΑΞΙΔΙ ΠΡΟΣ ΤΗΝ ΕΛΕΥΘΕΡΙΑ». Ακόμα, συμπεριλαμβάνει και 12 πορτρέτα. Εγκαίνια της Έκθεσης: Πέμπτη 8 Νοεμβρίου 2012, στις 20:00.

Το κυρίως έργο της έκθεσης «ΤΑΞΙΔΙ ΠΡΟΣ ΤΗΝ ΕΛΕΥΘΕΡΙΑ», (λάδι σε μουσαμά, μήκους 8,40 μέτρων και ύψους ενός μέτρου), αποτελείται από 4 εικόνες που συνιστούν ένα τετράπτυχο, και μιλά για τη νεότερη ελληνική, κυρίως, ιστορία ξεκινώντας από το 1945, αμέσως μετά τον Β΄ Παγκόσμιο Πόλεμο,  μέχρι τις μέρες μας. Είναι μια ενιαία φρίζα μέσα στην οποία κάθε μία από τις τέσσερις εικόνες αναφέρεται σε μια ξεχωριστή χρονική περίοδο.

Η Άννα Φιλίνη  σημειώνει για το έργο της: "Ο στοχασμός πάνω στην ιστορία μέσα σε περίοδο κρίσης σε βοηθά να δεις τα πράγματα σε ευρύτερη κλίμακα αλλά και πιο βαθιά. Ταυτόχρονα, στα τωρινά ζωγραφικά μου έργα η ιστορία συνδιαλέγεται με  την ποίηση του Ανδρέα Εμπειρίκου, ποίηση ερωτική και επική, ενταγμένη από τον ίδιο τον ποιητή με ιδιαίτερο τρόπο μέσα στην ιστορική πραγματικότητα. Έτσι,  μέσα στη ζωγραφική μου, η δική μου γλώσσα πλέκεται με το ταξίδι ανατροπής και ελπίδας του υπερρεαλισμού και καταλήγει  στο σήμερα με μια πιο ωμή συναισθηματική λαλιά, που μιλά για τη βάναυση καθημερινότητα  που ζούμε μέσα στο σύγχρονο κόσμο.

Ο τίτλος του έργου οφείλεται σε δύο ταξίδια που ξεκίνησαν  σχεδόν ταυτοχρόνως το 1945: Το ένα είναι το πραγματικό ταξίδι του πλοίου «Ματαρόα», που ξεκίνησε από τον Πειραιά μεταφέροντας με προορισμό το Παρίσι τους 215 νέους έλληνες διανοούμενους υποτρόφους του γαλλικού κράτους, και το άλλο είναι το ξεκίνημα συγγραφής, το 1945, από τον Ανδρέα Εμπειρίκο του μυθιστορήματός του για το ταξίδι του υπερωκεάνιου «Μέγας Ανατολικός». Και τα δύο είναι ταξίδια προς την αναζήτηση της ελευθερίας. Άποψή μου είναι πως το ταξίδι αυτό, εφόσον είναι ζήτημα επιλογής,  συνεχίζεται."

Οι τέσσερις εικόνες του έργου έχουν τους παρακάτω  τίτλους:

1) Ο Απόπλους (Περίοδος 1945-1952). Εικόνα αμέσως μετά τον Πόλεμο και πριν το ξέσπασμα του Εμφύλιου στην Ελλάδα.

2) Φανταστική συνάντηση Ανδρέα Εμπειρίκου και Πάμπλο Πικάσο  αμέσως μετά την εκτέλεση του Νίκου Μπελογιάννη (Περίοδος 1952 – 1967). Εικόνα με την παρουσία φίλων υπερρεαλιστών και ομάδας σαλτιμπάγκων.

3) Οκτάνα,  η πόλη της μελλοντικής ευτυχίας και οι εξεγέρσεις της Νεολαίας μετά το 1968. (Περίοδος 1968 – 1975).

4) Πολλές φορές τη νύχτα. Τα τελευταία 30 χρόνια και η σημερινή κρίση.

Η έκθεση πλαισιώνεται και με 12 πορτρέτα από τους τότε έλληνες υποτρόφους στο Παρίσι και ταξιδευτές με το πλοίο «Ματαρόα» το 1945. 
Πρόκειται για πορτρέτα ανθρώπων που είτε γνώρισε προσωπικά η Άννα Φιλίνη είτε γνώριζαν οι γονείς της (κατά αλφαβητική σειρά):   Νέλλη Ανδρικοπούλου, Κώστας Αξελός, Κορνήλιος Καστοριάδης, Άννα Κινδύνη, Κώστας Κουλεντιανός, Μιμίκα Κρανάκη, Μέμος Μακρής, Ιάνης Ξενάκης, Αριστομένης Προβελέγγιος, Νίκος Σβορώνος, Μάτση Χατζηλαζάρου, Νίκος Χατζημιχάλης. 
Ταυτόχρονα με την Έκθεση θα κυκλοφορήσει και βιβλίο για το έργο "Ταξίδι προς την Ελευθερία", από τις εκδόσεις Γαβριηλίδη.
Πέμπτη 8 Νοεμβρίου έως Τετάρτη 5 Δεκεμβρίου 2012

Άννα Φιλίνη,  Έκθεσης Ζωγραφικής

Ταξίδι προς την Ελευθερία

Εγκαίνια: Πέμπτη 8 Νοεμβρίου 2012, στις 20:00

Εκθεσιακός χώρος δεύτερου ορόφου

Ώρες λειτουργίας: Δευ - Κυρ 18:00-22:00

Είσοδος Ελεύθερη

********

Δευτέρα 19 Νοεμβρίου έως Κυριακή 9 Δεκεμβρίου 2012

Έκθεση Ζωγραφικής
ΓΙΩΡΓΟΣ ΚΑΚΟΥΛΙΔΗΣ
«Η αλήθεια που δεν υπάρχει»
Εγκαίνια: Δευτέρα 19 Νοεμβρίου στις 20:00

«Δεν ζωγραφίζουμε για λόγους αισθητικής, 

αλλά για να αλλάξουμε εαυτόν και αλλήλους. 

Όταν δεν συμβαίνει αυτό, 

η ζωγραφική ξεπέφτει και γίνεται διακοσμητική».

Γ.Κ.

Ο  Γιώργος Κακουλίδης παρουσιάζει στο Ίδρυμα Μιχάλη Κακογιάννη την έκθεση ζωγραφικής «Η αλήθεια που δεν υπάρχει». Η έκθεση, που αποτελείται από 25 έργα με λάδι και ακρυλικά χρώματα, διαφορετικών  διαστάσεων,  θα διαρκέσει από τις 19 Νοεμβρίου έως τις 8 Δεκεμβρίου 2012.

«Ο παππούς μου ήταν γλύπτης, ο πατέρας μου ζωγράφος [Δημήτρης Κακουλίδης]. Μεταφράζοντας τον πυκνό λόγο τους, βρέθηκα μπροστά σε λέξεις και χρώματα. Από το ένα ατελιέ στο άλλο, μεγάλωσα ανάμεσα σε ζωγράφους και ποιητές. Από τα καραβάνια των καλλιτεχνών που πέρασαν μπροστά από  τα μάτια μου, μνημονεύω τους Μιχάλη Κατσαρό, Αλέξη Ακριθάκη, Κώστα Ταχτσή, Γιάννη Τσαρούχη, Γιώργο Μαυροΐδη, Μίνω Αργυράκη, Νίκο Καρούζο, Λευτέρη Παπαδόπουλο, Γιώργο Σικελιώτη, Γιάννη Παπαδέλλη». 

Ο Ιστορικός Τέχνης Δημήτρης Βάσσος σημειώνει προλογίζοντας την Έκθεση (αποσπάσματα): «Ο ζωγράφος Γιώργος Κακουλίδης δεν τσαλαβουτάει σε μια δήθεν λόγια παράδοση. Η ανάγκη του ν’ αποδώσει εκφραστικά ή να εκφράσει ζωγραφικά τον κόσμο των ειδώλων του αποτελεί την αποκλειστική αφετηρία της εικαστικής του πράξης.  Δεν διακατέχεται από το άγχος της πρωτοπορίας, χωρίς παράλληλα να αγωνιά να ενταχθεί σε κάποια ζωγραφική παράδοση. Αποστρέφεται τη “λογιοσύνη”, ούτε όμως μπορεί να επικαλεστεί κάποια επίφαση λαϊκότητας. Αυτό που σίγουρα κάνει και μάλιστα σε υπερθετικό βαθμό: μας κλείνει το μάτι, εκθέτει το σύμπαν του, εκφράζει συναίσθημα.

Η θεματολογία του είναι ξεκάθαρη: με απόλυτη ευγένεια και ασύλληπτη ευαισθησία και τρυφερότητα προσεγγίζει τον κόσμο της τρέλας.
Απόκοσμες, υβριδικές μορφές διατρέχουν το σύνολο του έργου του, συνθέτοντας έναν αέναο αγχωτικό χορό, που δεν στερείται έντασης και πάθους, αλλά ούτε και φρίκης.
Μοιάζει με ανθρωποκεντρικό ζωγράφο, ωστόσο η τεχνική του παραπέμπει ξεκάθαρα στις αναζητήσεις της αφηρημένης τέχνης.

Οι μορφές των ηρώων του εμφανίζονται ως οι απόλυτοι πρωταγωνιστές των συνθέσεων, μα δεν παύουν να διεκδικούν δυναμικά και αγχωτικά τη θέση τους στο ζωγραφικό τους σύμπαν, εντείνοντας την αίσθηση ρευστότητας και αγωνίας που διατρέχει το έργο του. 

Επιχειρεί την εικονογράφηση της ίδιας της τρέλας, ως μια καταγραφή δημιουργικών και δραματικών αντιθέσεων, ως μια αντιπαράθεση εκρηκτικών και ανταγωνιστικών χρωματικών συνόλων που δεν διαθέτουν σημεία φυγής και χαλάρωσης».

Ο  Γιώργος Κακουλίδης είναι καταρχήν γνωστός για το ποιητικό και συγγραφικό του έργο. Έντονη προσωπικότητα, με παρουσία σημαντική στα Γράμματα, έχει τιμηθεί με το Διεθνές Βραβείο Καβάφη. Από παιδί χρησιμοποιούσε τη ζωγραφική σαν έναν άλλο κώδικα επικοινωνίας. Τα τελευταία δέκα χρόνια έχει κάνει 5 ατομικές εκθέσεις ζωγραφικής (Αγκάθι 2001, Γκαλερί της Έρσης 2003, Booze Cooperativa 2010, Ποντοπόρος Πάρου 2010, Ιανός 2011) με μεγάλη επιτυχία.
Ο Γιώργος Κακουλίδης γεννήθηκε στην Αθήνα το 1956. Σε πολύ νεαρή ηλικία μπάρκαρε σε εμπορικά καράβια. Εμφανίστηκε στη λογοτεχνία το 1979 με την ποιητική συλλογή Λίμπερτυ (αναφορά στα ταξίδια του στη θάλασσα), από τις εκδόσεις Κείμενα του Φίλιππου Βλάχου. 

Έχει εκδώσει 13 ποιητικές συλλογές από τις εκδόσεις Άγρα, Καστανιώτη και Εξάντας, 6 πεζογραφήματα (εκδόσεις Καστανιώτη, Εξάντας, Λιβάνη και Κέδρος), μεταξύ των οποίων τα αφηγήματα Το σύνδρομο του Παρθένη και Η Σειρήνα της Ομόνοιας, το μυθιστόρημα Η λέσχη της στιγμής και η συλλογή διηγημάτων Περί αλητείας, επίσης 2 θεατρικά έργα: Τα μάτια του βασιλιά και Ο Μπαλτάσαρ μίλησε (εκδόσεις Πατάκη και Παρουσία αντίστοιχα) και τη μαρτυρία Η μαύρη κούρσα του κυρίου Καρούζου (Καστανιώτης). 

Ο Γιώργος Κακουλίδης έχει μελοποιηθεί από τον Θάνο Μικρούτσικο, τον Νίκο Κυπουργό και τον Στάμο Σέμση. Πρόσφατα η Ένωση Μουσικοσυνθετών και Στιχουργών Ελλάδας εξέδωσε έναν συγκεντρωτικό τόμο με το σύνολο της ποίησής του μέχρι σήμερα (Ποίηση 1979-2012). Το 1994 τιμήθηκε με το Διεθνές Βραβείο Καβάφη στην Αλεξάνδρεια της Αιγύπτου. 
Δευτέρα 19 Νοεμβρίου έως Κυριακή 9 Δεκεμβρίου 2012

ΕΚΘΕΣΗ

«Η αλήθεια που δεν υπάρχει»
ΓΙΩΡΓΟΣ ΚΑΚΟΥΛΙΔΗΣ
Εγκαίνια: Δευτέρα 19 Νοεμβρίου 2012, στις 20:00

Αίθουσα: Εκθεσιακός χώρος πρώτου ορόφου

Ώρες λειτουργίας: Δευ - Κυρ 18:00-22:00

Είσοδος Ελεύθερη

******
συνεχίζεται
Εικαστικές Αναλογίες ενός Κινηματογραφικού Θρύλου

Φοριέται η Κινηματογραφική Τέχνη;

Τετάρτη 17 Οκτωβρίου έως Πέμπτη 15 Νοεμβρίου 2012
Εγκαίνια: Τετάρτη 17 Οκτωβρίου 2012, στις 19:00

30 Έλληνες καλλιτέχνες συναντούν τις εμβληματικές μορφές του Μιχάλη Κακογιάννη, εμπνέονται από τους αισθητικούς του δρόμους και δημιουργούν σοφιστικέ ρούχα, περίτεχνα κοσμήματα αλλά και χειροποίητες συνταγές ομορφιάς

Πλάνα ασπρόμαυρα, δυνατά, αναδύονται μέσα από τη ροή του χρόνου κι έρχονται στο προσκήνιο σύγχρονα, μορφοποιημένα από τους καλλιτέχνες του WhiteBox, που κάνουν focus στις εμβληματικές μορφές του έργου του Μιχάλη Κακογιάννη. Εμπνέονται από τη γοητεία, το μυστήριο, τη φρεσκάδα, το δράμα, τη ζωηράδα, την πονηριά, τη δύναμή τους και δημιουργούν χειροποίητα, περίτεχνα κοσμήματα και σοφιστικέ ρούχα και εκθέτουν τις χρηστικές δημιουργίες τους στους χώρους του ΙΜΚ.

· Κοσμήματα vintage από δαντέλα, μεταξωτά υφάσματα, δέρμα, λαμπερές πέτρες και μαργαριτάρια. 

· Εμπνευσμένες εικόνες των διαχρονικά κομψών γυναικών του Κακογιάννη που «φυλακίστηκαν» μέσα σε γυαλί και γίνονται βραχιόλια και χειροπέδες, boho-chic και έθνικ αξεσουάρ. 

· Σύρμα, μέταλλο και ευγενή ανακυκλώσιμα υλικά εμπλέκονται με ιδιαίτερη τεχνική και μετατρέπονται σε ιδιαίτερα κοσμήματα. 

· Φυσικά υλικά που αναμειγνύονται και τυλίγουν απαλά το σώμα με μεθυστικές μυρωδιές. 

· Ξεχωριστά ρούχα που αποπνέουν ένταση, μυστήριο και μνήμες… 
Μοναδικές γυναίκες η Ηλέκτρα, η Στέλλα, η Ιφιγένεια, η Μαρίνα, το Κορίτσι με τα Μαύρα, η Μίνα από το Κυριακάτικο Ξύπνημα... Μοναδικός και ο Αλέξης Ζορμπάς. Έντονο κοντράστ, φώς που «καίει» τα πρόσωπα και τα σωθικά, σκιές που αναδεικνύουν έντονες εικόνες, έντονες ιστορίες, έντονες ζωές…

Συμμετέχουν :

Jewels by Jessica, Olga Mergou Antiageing products, Roi by Fotini Kostouli, Razzmatazz (Ροδόθεα Μέγκου-Στέφανος Κολτσιδόπουλος), 2A Studio, Amalia, Gaffer & Fluf, Μαρία Αρβανίτη Dolido Jewels, VladiLena, Celebrity Skin, Πάνος Απέργης Δημήτρης Ντάσσιος, Περικλής Κονδυλάτος, Κατερίνα Καρούζου, Vassilia, Νίκος Γλαβίνας,  Βασιλική Σύρμα, {Flu:k}, Stories to Wear, Chrystal, Maslinda, Strigles Craftcrime, Poupée, Matalou at home, Myrenia, ElenLovelyCollections.

Εικαστικές Αναλογίες ενός Κινηματογραφικού Θρύλου

Φοριέται η Κινηματογραφική Τέχνη;

Τετάρτη 17 Οκτωβρίου έως Πέμπτη 15 Νοεμβρίου 2012
Εκθεσιακός χώρος δεύτερου ορόφου
Ώρες λειτουργίας: 18:00 - 22:00

Επιμέλεια : Μαρία Λούκα, White Box 

Είσοδος ελεύθερη
***********
Χορός
Σάββατο 3 & Κυριακή 4 Νοεμβρίου 2012, στις 21:00
Προσευχή

Σχεδίασμα σε 7 σκηνές

Χοροθέατρο Ακροποδητί 

https://vimeo.com/50157039
https://vimeo.com/48429702
Μέσω μιας βιβλικής σύνδεσης του κόσμου -επτά ημέρες δημιουργίας, επτά σκοτάδια κι επτά ήλιοι- και τις φόρμες μιας σύγχρονης τελετουργίας κινήσεων, η παράσταση προσεγγίζει το θέμα της προσευχής και γενικότερα της ανθρώπινης ύπαρξης σε σχέση με το θείο και το ιερό, μέσα από επτά σκηνές, συγχρόνως συνδεδεμένες και ανεξάρτητες μεταξύ τους, επτά διαφορετικά σκηνικά που ενώνονται και χωρίζονται από δυϊστικά σχήματα όπως το φως και το σκοτάδι, το χάος και η τάξη, το πάνω και το κάτω, μέσα σ' έναν κόσμο που απαρτίζεται από γη και ουρανό.
Συντελεστές
Σύλληψη: Αγγελική Σιγούρου

Χορογραφία: Συνδημιουργία χορογράφου και ερμηνευτών

Σύνθεση πρωτότυπης μουσικής: Σοφοκλής Κοσκινάς, Πάνος Δραμυτινός, 


Underwaterchess (Bohemian summer – In Joy Your Fear)

Μουσική επιμέλεια: Σοφοκλής Κοσκινάς

Υπεύθυνος ήχου: Στράτης  Πετροπουλέας

Κοστούμια: Μαργαρίτα Βουτσίνου

Φωτισμοί: Τάσος Παλαιορούτας

Βίντεο: Αλέξανδρος Μιστριώτης

Κατασκευή σκηνικού: Ηλιάνα Σκουλάκη

Σχεδιασμός προγράμματος: Φίλιππος Ευαγγέλου, Πηγή Λομποτέση, Βιβή Σκλιά

Κείμενα προγράμματος: Αγγελική Σιγούρου

Φωτογραφίες: Κατερίνα Γάκη, Κωνσταντίνα Γοργογιάννη, Γιάννης Μανούσος, 


Αντρέας Σπίνος  

Ερμηνεύουν οι: Ιωάννα Αντώναρου, Άννα Βάπτισμα, Φίλιππος Ευαγγέλου, Πηγή Λομποτέση,  Ναμπίλ ελ Μπαράζ, Μαίρη Μαυρή, Άννα Ουζουνίδου, Ελένη Παγκαλιά, Νάντια Παλαιολόγου, Μάντη Παπανδρέου, Βιβή Σκλιά, Αντώνης Σπορίδης, Γεωργία Σταματοπούλου, Αντιγόνη Χούνδρη, Αριάδνη Ψυχογιοπούλου.
Χορηγός: lindberg
Χορηγοί επικοινωνίας: Αθήνα 984, στο κόκκινο 1055, dancetheater, dancepress
Σάββατο 3 & Κυριακή 4 Νοεμβρίου 2012, στις 21:00
Προσευχή,  Σχεδίασμα σε 7 σκηνές

Χοροθέατρο ακροποδητί www.akropoditi.gr
Αίθουσα: Θέατρο
Διάρκεια παράστασης: 50΄
Τιμές εισιτηρίων: 
12€ κανονικό, 



10€ Μαθητικό /Φοιτητικό / Κάτοχοι Κάρτας Ανεργίας 



       (ΟΑΕΔ) & Πολυτέκνων (ΑΣΠΕ) & Ευρωπαϊκής Κάρτας 



      Νέων/  Κάτοχοι Κάρτας  Πολιτισμού/ Κάτοχοι Κάρτας   
       

      Club IFA (Γαλλικού Ινστιτούτου) / Κάτοχοι Κάρτας ΙΤΙ 
 

                 (ΕΚΔΙΘ)/ΑμΕΑ / Άνω των 65


  




 5€ Μέλη Σωματείου Ελλήνων Χορογράφων, Σ.Ε.ΧΩ.ΧΟ, 


                  σπουδαστές επαγγελματικών Σχολών Χορού και 



      Δραματικών Σχολών με ατέλεια
******
Πέμπτη 22 Νοεμβρίου 2012

Οι Έλληνες Μπορούν! Μια Εκστρατεία για την Ελλάδα
«Πρωτοβουλίες για την Ελλάδα: Startups & Branding – Oι νέοι Έλληνες σηκώνουν τα μανίκια για το μέλλον
Αίθουσα: Κινηματογράφος
Είσοδος Ελεύθερη
**********

Θέατρο για παιδιά

Σάββατο 3 Νοεμβρίου 2012 έως Σάββατο 29 Δεκεμβρίου

Κάθε Σάββατο στις 17:00

"Η ΥΠΕΡΟΧΗ ΑΓΚΑΛΙΑ ΤΗΣ ΜΑΜΑΣ ΜΟΥ"

Μια μουσικό-θεατρική παράσταση για μικρούς και μεγάλους

Σκηνοθεσία – σύλληψη ιδέας: Στέλλα Σερέφογλου
Πόση δύναμη κρύβει η αγκαλιά;

Πώς μπορεί να αποτυπωθεί μέσα από ήχους που παράγονται από το ίδιο

το σώμα, τις κλακέτες και το scat singing;

Και αν είναι εμπνευσμένη από το βουβό κινηματογράφο, 

πόσο μπορεί να μας συγκινήσει και να μας εκπαιδεύσει σαν γονείς και σαν παιδιά; 

Ένα θεατρικό έργο που μιλάει για την αγκαλιά της μητέρας και τη δύναμη που ασκεί σε μικρούς και μεγάλους, με στοιχεία του βωβού κινηματογράφου όπου η δράση είναι βουβή και σε κάποια σημεία μιμητική. Εξαιρούνται οι ήχοι που παράγονται από το σώμα των ηθοποιών (body percussion), καθώς και από τις κλακέτες και το scat singing (φωνητικό αυτοσχεδιασμός της τζαζ) αλλά και οι ηχογραφημένοι.

Στο Ίδρυμα Κακογιάννη, στην Αίθουσα Black Box, κάθε Σάββατο στις 17:00,  και τις καθημερινές μόνο για σχολεία, παρουσιάζεται η παράσταση «Η υπέροχη αγκαλιά της μαμάς μου» που απευθύνεται σε κοινό όλων των ηλικιών, από παιδιά 3 χρονών μέχρι και ενήλικες. 

Ένα μικρό παιδί τρομάζει με τις βροντές και τις αστραπές και ζητά την αγκαλιά της μαμάς του. Με τρόπο μαγικό γίνεται η σύνδεση με την μητέρα και ξαναγίνονται ένα, γυρνούν στην εμβρυακή κατάσταση και μοιράζονται την καθημερινότητα, μέχρι που το παιδί αποφασίζει να φύγει από την αγκαλιά της μαμάς του και να ...ξαναγεννηθεί. Η αποκοπή από τον ομφάλιο λώρο, η ενηλικίωση και η προσπάθεια του ανθρώπου να προχωρήσει μόνος χωρίς φόβο και να εξελιχθεί αποτυπώνονται με συμβολισμό και μουσικότητα.  

Τα σκηνικά αντικείμενα έχουν παράταιρα μεγέθη (άλλα μεγεθυμένα και άλλα μικροσκοπικά), όπως ακριβώς τα αντιλαμβάνεται ένα παιδί, και όλη η παράσταση βασίζεται στον ρυθμό και την ακρίβεια στις κινήσεις των ηθοποιών. 

Διαδραστικό σεμινάριο body percussion για τους μικρούς θεατές

Μετά την ολοκλήρωση της παράστασης, οι συντελεστές καλούν στη σκηνή τα παιδιά για ένα σύντομο διαδραστικό μάθημα μαθαίνοντας τα να δημιουργούν ρυθμούς και ήχους με το σώμα τους. 

Συντελεστές

Σκηνοθεσία – σύλληψη ιδέας: Στέλλα Σερέφογλου
Σκηνικά- Κοστούμια: Λίνα Καρανικολάου 

Χορογραφία - επιμέλεια κίνησης και μουσικής: Θάνος Δασκαλόπουλος
Φωτισμοί: Βασίλης Κλωτσοτήρας 

Πρωτότυπη μουσική: DNA - Μιχάλης Νιβολιανίτης, Αλέξανδρος 




Χρηστάρας (φιλική συμμετοχή Κώστας Γάκης)
Επιμέλεια - σχεδιασμός ήχων: Γιώργος Ραμαντάνης 
Ηχογραφήσεις-τελικη μίξη – mastering: Dna Lab
Βοηθός σκηνοθέτη: Αλέξανδρος Γιαννιός

Βοηθός σκηνογράφου: Γιάννης Ξηντάρας

Κατασκευή κούκλας: Στάθης Μαρκόπουλος (κουκλοθέατρο Ayusaya)

Κατασκευή σκηνικών: Νίκος Μπίκος
Κατασκευή κοστουμιών: Ελπίδα Παπαδάκη
Εκπαιδεύτρια στην εμψύχωση κούκλας – κατασκευή φελιζόλ: 




Βασιλική Μαλτσάκη
Υπεύθυνη για οργάνωση παραστάσεων: Σταματία Αντωνάτου
Γραφιστικά: Ντόρα Τεμπέλη
Δημόσιες σχέσεις: Μαρκέλλα Καζαμία

Παίζουν: Δάφνη Καμμένου, Φοίβος Συμεωνίδης, Στέλλα Σερέφογλου

Από Σάββατο 3 Νοεμβρίου 2012 έως Σάββατο 29 Δεκεμβρίου

Κάθε Σάββατο στις 17:00

«Η υπέροχη αγκαλιά της μαμάς μου» 

Μια θεατρική παράσταση για μικρούς και μεγάλους

Αίθουσα: Black Box
Διάρκεια: 70΄

Τιμές εισιτηρίων: Γενική είσοδος: 10€  



                          8€ Μαθητικό /Φοιτητικό / Κάτοχοι Κάρτας Ανεργίας (ΟΑΕΔ) & Πολυτέκνων (ΑΣΠΕ) & Ευρωπαϊκής Κάρτας Νέων/  Κάτοχοι Κάρτας  Πολιτισμού/ Κάτοχοι Κάρτας Club IFA (Γαλλικού Ινστιτούτου) / Κάτοχοι Κάρτας ΙΤΙ (ΕΚΔΙΘ)/ΑμΕΑ / Άνω των 65
                                   
Ειδικές παραστάσεις για σχολεία, καθημερινά:

Πληροφορίες και κρατήσεις  210 3418584 (πρωινές ώρες) & 697 4926755

*********
ΝΟΕΜΒΡΙΟΣ – ΔΕΚΕΜΒΡΙΟΣ 2012
"Ο Μεγαλύτερος Θησαυρός του κόσμου"

ΛΩΤΙΝΟΣ ΗΛΙΟΣ

Θεατρική Παράσταση για όλη την Οικογένεια
(Αριθμός έγκρισης Υπ. Παιδείας: 102956/Γ7)
Πρωινές εκπαιδευτικές παραστάσεις για σχολεία
Από Κυριακή, 4 Νοεμβρίου 2012 και... κάθε Κυριακή στις 12.00

«Αυτά που έχουν πραγματική αξία στη ζωή δεν αγοράζονται, προσφέρονται από καρδιά σε καρδιά»

Περίληψη…
Η Δροσιά, η Χρύσα και ο Σπίθας βρήκαν έναν σπάνιο χάρτη που οδηγούσε στο μεγαλύτερο θησαυρό του κόσμου. Προς μεγάλη τους έκπληξη δεν βρήκαν θησαυρό, αλλά ένα αλλόκοτο πλάσμα που πετάει το χάρτη μακριά λέγοντας: «Από εδώ και πέρα θα σας καθοδηγήσω εγώ!» Η εντολή του είναι να ακολουθήσει ο καθένας τη δική του πορεία, για να βρει το θησαυρό. Μόνος μπούσουλας ένα ρητό, διαφορετικό για τον καθένα, που ισχυρίζεται ότι θα τους βοηθήσει να ξεπεράσουν κάθε δυσκολία, που θα συναντήσουν στον δρόμο τους. 

«Πάντα να βοηθάς, ποτέ να μη βλάπτεις». «Όλους πάντα ν’ αγαπάς και το φόβο να πετάς». «Η αγάπη δίνει και συγχωρεί, ο εγωισμός παίρνει και λησμονεί».
Το κυνήγι του θησαυρού είναι γεμάτο διασκέδαση, περιπέτειες κι ανατροπές.... 
Συναντάνε απίθανα πλάσματα μέσα σε ένα δάσος γεμάτο ζωή. Δέντρα, ζώα, πουλιά, γίγαντες και ξωτικά γίνονται αφορμή να αναμετρηθούν… με τον εαυτό τους! Μόνος τους αντίπαλος ο ύπουλος Ίγκο, ο φύλακας του θησαυρού, που προσπαθεί να τους αποπροσανατολίσει με ένα μόνο τρόπο: «την αρνητική έκφραση του εαυτού τους». Θα καταφέρουν να τον νικήσουν και με ποιον τρόπο; 

Η παράσταση  είναι  ένα πολυθέαμα που συνδυάζει με επιτυχία τους παραδοσιακούς τρόπους θεατρικής έκφρασης με τη σύγχρονη τεχνολογία.  Με τη χρήση σύγχρονων μέσων (projecting, animation) ο σκηνικός χώρος μεταμορφώνεται συνεχώς, ζωντανεύει κι αλληλεπιδρά με τους ηθοποιούς και τους θεατές,κρατώντας αμείωτο το ενδιαφέρον σε όλη τη διάρκεια της παράστασης.  Οι ηθοποιοί, ξετυλίγουν το υποκριτικό και κωμικό τους ταλέντο μέσα σε μια πανδαισία ήχων, χρωμάτων, μουσικής και χορού, καθώς συναντούν γιγάντιες κούκλες, πλάσματα του θεάτρου σκιών και εκφραστικές μάσκες. Τα παιδιά, αλλά και οι μεγάλοι θεατές,  θα ανακαλύψουν στη διάρκειά της, διαμάντια όπως το θάρρος, η φιλία, η αγάπη, η ανιδιοτελής προσφορά, η ευγνωμοσύνη, η συγχώρεση, η αποδοχή της διαφορετικότητας. Γιατί, όπως λέει και ο ήρωας της παράστασης: «αυτά που έχουν πραγματική αξία στη ζωή δεν αγοράζονται, αλλά προσφέρονται από καρδιά σε καρδιά».


ΣΥΝΤΕΛΕΣΤΕΣ
Κείμενα - Στίχοι:

Άννα Παπαμάρκου, Λεωνίδας Ψέλτουρας

Σκηνοθεσία:

Άννα Παπαμάρκου
Μουσική Σύνθεση:

Βασίλης Μούστος
Μουσική Επιμέλεια:

Ευδαίμων Άμροτος
Κοστούμια:

Ντομινίκ Ντελκός
Animation:

Λεωνίδας Ψέλτουρας
Σκηνικά - Μάσκες - Κούκλες:
Άννα Παπαμάρκου
Σκηνικά:


Απολλωνία Θεοχάρις
Παίζουν:
Ειρήνη Ανδρέου, Μαρία Λογοθέτη, 

Χριστίνα Παπαβασιλείου, Άννα Παπαμάρκου

Διανέμονται δωρεάν στους εκπαιδευτικούς: Το ειδικό τεύχος του περιοδικού «Ανθρώπινες αξίες» που είναι αφιερωμένο στην παράσταση και τις αξίες που πραγματεύεται. Έχει έγκριση του Υπ. Παιδείας με αριθμό 19420/Γ7 και μπορεί να χρησιμοποιηθεί ως βοήθημα σχεδιασμού μαθήματος.  «Σας ευχαριστούμε...» (4 σελ.) έντυπο αφιερωμένο στο έργο των δασκάλων.

Οργανώνονται παραστάσεις για τα σχολεία της πρωτοβάθμιας εκπαίδευσης: Οκτώβριος - Δεκέμβριος, καθημερινά, στις 10:00 π.μ.
Κρατήσεις - Πληροφορίες: 210.5450698, 6947687132-3
"Ο Μεγαλύτερος Θησαυρός του κόσμου"

ΛΩΤΙΝΟΣ ΗΛΙΟΣ

Θεατρική Παράσταση για όλη την Οικογένεια
Από Κυριακή, 4 Νοεμβρίου 2012 και... κάθε Κυριακή στις 12.00
Αίθουσα: Θέατρο

Διάρκεια: 75’
Τιμές εισιτηρίων: 10€, Κανονικό 
                                   7€ Ομαδικό (άνω των 40 ατόμων)

********

ΚΥΡΙΑΚΕΣ με ΚΟΥΚΛΟΘΕΑΤΡΟ

Κάθε Κυριακή, από 4 Νοέμβριου 2012 έως Μάιο 2013, στις 11.30

Εναλλασσόμενο πρόγραμμα παραστάσεων κουκλοθέατρου

για παιδιά από την Unima Ελλάς
Πρωινές εκπαιδευτικές παραστάσεις για σχολεία
Πρόκειται για τη συνέχεια της πολύ επιτυχημένης συνεργασίας του ΙΜΚ με την Unima Ελλάς. Το ΙΜΚ για τρίτη χρονιά δίνει στέγη στην τέχνη της εμψύχωσης της κούκλας και προσφέρει στο κοινό, έναν τόπο συνάντησης υπό τη σκέπη ενός θεσμού, πλέον, τις Κυριακές με Κουκλοθέατρο. Διαφορετικοί, κάθε Κυριακή, θίασοι, μέλη της Unima Ελλάς, παρουσιάζουν νέες αλλά και ήδη γνωστές δουλειές τους για όλους τους μικρούς φίλους του κουκλοθέατρου και για τις οικογένειές τους. 

Εναλλασσόμενες παραστάσεις: Κάθε Κυριακή στις 11:30

Τιμή εισιτηρίων: 8€

Αίθουσα: Black Box

*****
από Κυριακή 21 Οκτωβρίου 2012(εκτός 28/10)
ΑΦΗΓΗΣΕΙΣ ΠΑΡΑΜΥΘΙΩΝ ΓΙΑ ΜΙΚΡΟΥΣ ΚΑΙ ΓΙΑ ΜΕΓΑΛΟΥΣ

και... κάθε Κυριακή στις 12.30, με διαφορετικά παραμύθια
τα παραμύθια των Αδελφών Γκριμ
και τα ελληνικά αδερφάκια τους

με την παραμυθού Σάσα  Βούλγαρη 
Πρωινές εκπαιδευτικές παραστάσεις για σχολεία
Μια περιπλάνηση στα μαγικά παραμύθια των αδερφών Grimm σε συνδυασμό με ελληνικές παραλλαγές τους!
Η Σάσα Βούλγαρη, αφηγείται γνωστές και άγνωστες ιστορίες επιλεγμένες από τα 211 παραδοσιακά παραμύθια που κατέγραψαν οι αδερφοί Grimm και τις συνδυάζει με αντίστοιχες παραλλαγές τους μέσα από τον τεράστιο πλούτο των ελληνικών λαϊκών παραμυθιών, αυτοσχεδιάζοντας, αναπλάθοντας, αναδημιουργώντας τα παραμύθια!!!

τα παραμύθια των Grimm…

Είναι ίσως η κατάλληλη στιγμή να καταγράψουμε τούτα τα παραμύθια, αφού οι άνθρωποι που κρατούν ακόμα ζωντανή την παράδοση σπανίζουν ολοένα και περισσότερο. 

Αδερφοί Grimm, Κάσσελ, 3 Ιουλίου 1819

Το Δεκέμβριο του 2012, κλείνουν ακριβώς 200 χρόνια από τότε που κυκλοφόρησε στη Γερμανία ο πρώτος τόμος των παραμυθιών των αδερφών Γκριμ. Ο τόμος, υπό το όνομα "Παιδικά και Οικογενειακά Παραμύθια" ("Kinder - und Hausmärchen") περιείχε 86 ιστορίες. Ακολούθησαν άλλες 70 ιστορίες σε ένα δεύτερο τόμο που εκδόθηκε το 1814. Μέχρι το 1857 είχαν γίνει επτά εκδόσεις των παραμυθιών και περιείχαν συνολικά 211 παραμύθια. Ανάμεσα σε αυτά υπάρχουν γνωστά παραμύθια όπως η Κοκκινοσκουφίτσα, η Χιονάτη, η Ραπουνζέλ, ο Χάνσελ και η Γκρέτελ, η Πριγκίπισσα και ο Βάτραχος, η Ωραία Κοιμωμένη κ.α.

Οι αδερφοί Grimm κατέγραψαν και διέσωσαν τα λαϊκά παραμύθια και με τα βιβλία τους σημάδεψαν, όχι μόνο την ιστορία της λογοτεχνίας, αλλά και την ιστορία της σκέψης γενικότερα. Ενέπνευσαν μεγάλους λογοτέχνες, φιλόσοφους και διανοητές και συνέβαλλαν στον σύγχρονο τρόπο αντίληψης για την επιστημονική έρευνα των λαϊκών παραμυθιών

τα ελληνικά αδερφάκια τους!

Το νεοελληνικό παραμύθι είναι μια πάρα πολύ σοβαρή υπόθεση, τη σοβαρότητα της οποίας εντούτοις πολύ λίγοι ακόμα και τώρα έχουν αντιληφθεί. Σοβαρή υπόθεση από την άποψη της παράδοσης, της επιστήμης, της τέχνης, της ζωής»

Μ. Γ. Μερακλής

Ίσως, λίγοι να γνωρίζουμε ότι πια τα θέματα των παραμυθιών είναι οικουμενικά κι ότι παραλλαγές τους βρίσκουμε σε όλον τον κόσμο. Υπάρχει δηλαδή και... ελληνίδα Σταχτοπούτα, Χιονάτη, Κοντορεβιθούλης αλλά και όλοι οι υπόλοιποι παραμυθο – ήρωες! Μόνο που έχουν άλλα ονόματα: Αθοκατσούλα, Άσπρη σαν Χιόνι, Δαχτυλάκης και πολλά άλλα ακόμα!

200 ΧΡΟΝΙΑ ΑΠΟ ΤΗΝ ΠΡΩΤΗ ΕΚΔΟΣΗ ΤΟΥ ΒΙΒΛΙΟΥ ΤΩΝ ΑΔΕΡΦΩΝ GRIMM

20 ΧΡΟΝΙΑ ΑΦΗΓΗΣΕΙΣ ΠΑΡΑΜΥΘΙΩΝ ΜΕ ΤΗΝ ΣΑΣΑ ΒΟΥΛΓΑΡΗ

Με ιστορίες που αλλάζουν κάθε φορά, με λιτή σκηνική παρουσία, όπως ταιριάζει στα παραδοσιακά παραμύθια, με όχημα την φωνή της, το τραγούδι, την αυτοσχεδιαστική κίνηση και με μουσικά όργανα από όλο τον κόσμο 

η Σάσα αφηγείται για μικρά και μεγάλα παιδιά... από 5 έως 105 χρονών!

ΣΧΕΔΙΑΣΜΟΣ ΠΡΟΓΡΑΜΜΑΤΟΣ - ΠΡΩΤΟΤΥΠΗ ΙΔΕΑ, 

ΔΙΑΣΚΕΥΗ ΚΕΙΜΕΝΩΝ, ΑΦΗΓΗΣΗ, ΤΡΑΓΟΥΔΙ: ΣΑΣΑ ΒΟΥΛΓΑΡΗ

ΕΝΑΡΞΗ: Κυριακή, 21 Οκτωβρίου (εκτός 28/10) και...

Κάθε Κυριακή στις 12.30

Αίθουσα: Κινηματογράφος

Διάρκεια: 60΄

Τιμές Εισιτηρίων: 8€




     6€ (Ομαδικό, άνω των 10 ατόμων)




    Προσφορά: 10 δωρεάν εισιτηρίων σε άνεργους γονείς, σε κάθε 


    παράσταση στο πλαίσιο της κοινωνικής πολιτικής του Ιδρύματος 


    Μιχάλης Κακογιάννης και σε συνεργασία με την Σάσα Βούλγαρη. 

ΣΗΜΑΝΤΙΚΟ: τα παιδάκια πρέπει να είναι το λιγότερο 4 ετών και να συνοδεύονται οπωσδήποτε από κάποιον ενήλικο! Τα παραμύθια είναι απολαυστικά για όλες τις ηλικίες, για αυτό όποιος θέλει μπορεί να τα ακούσει χωρίς να συνοδεύεται απαραίτητα  από παιδάκι!!!!

Καθημερινά: Οργανωμένες Αφηγήσεις για Σχολεία. Πληροφορίες ΙΜΚ: ΣΤΑΜΑΤΙΑ ΑΝΤΩΝΑΤΟΥ, 210-3418584. standonatou@yahoo.gr
*****
ΕΛΕΝΗ

του Ευριπίδη

σκηνοθεσία Άρης Μιχόπουλος

ΕΤΑΙΡΕΙΑ ΘΕΑΤΡΟΥ Η ΑΛΛΗ ΠΛΕΥΡΑ

Πρωινές εκπαιδευτικές παραστάσεις για σχολεία

Η Εταιρεία Θεάτρου Η ΑΛΛΗ ΠΛΕΥΡΑ παρουσιάζει την τραγωδία Ελένη του Ευριπίδη, σε σκηνοθεσία Άρη Μιχόπουλου, στο Ίδρυμα Μιχάλης Κακογιάννης. Η Ελένη ανήκει στη διδακτέα ύλη του Γυμνασίου και παρουσιάζεται σε ειδικές πρωινές παραστάσεις για μαθητές.
Σημειώνουν οι συντελεστές της παράστασης: "Εκείνο που, ίσως, γοητεύει περισσότερο σε αυτό το έργο είναι ο μετασχηματισμός. Μοιάζει ο ίδιος ο μύθος να κοιτάζεται στον καθρέφτη και να βλέπει τον εαυτό του, χαμογελώντας, ίσως ειρωνικά, ίσως με πίκρα. Ο Ευριπίδης παίρνει την ιστορία που διδαχτήκαμε πρώτη από όλες τις άλλες στα γυμνασιακά βιβλία, εκείνη της αρπαγής της Ωραίας Ελένης, και, χωρίς να αλλάξει κάτι από το πραγματικό αντικείμενο, διαστρεβλώνει με τρόπο ποιητικό και υπαινικτικό το καθρεφτιζόμενο είδωλό του.
Το όνομα ολούθε πάει, όχι το σώμα (Ελένη στ. 588). Και αν το όνομα χρωματίστηκε με τα πιο μελανά χρώματα, ως αιτία ενός αιματηρού πολέμου, το αντικείμενο του πόθου, η ενσάρκωση της απόλυτης ομορφιάς, πέταξε σα νεφέλη στην χώρα του Νείλου. Εκεί τοποθετεί και ο ποιητής τη δράση του έργου του, την Ελένη με τις ακόλουθές της, τη συνάντηση και την επανένωση της με το Μενέλαο, τη Θεονόη που κρατά στα χέρια της τη λύση του δράματος, το Θεοκλύμενο που ποθεί να κάνει δική του τη γυναίκα που λέγεται πως έφερε τόσο πόνο με την ομορφιά της σε Έλληνες και Τρώες.

Όμως …«Τ’ αηδόνια δε σε αφήνουνε να κοιμηθείς στις Πλάτρες». Γιατί μπορεί οι αιτίες να παρουσιάζονται διαφορετικά, το σώμα να αντικαθίσταται από το είδωλο, αλλά τα γεγονότα παραμένουν, καθώς και τα αποτελέσματά τους. Καθώς και η διαχρονικότητά τους. Σε κανέναν πόλεμο οι νεκροί δε γυρίζουν πίσω. Και ποτέ οι άνθρωποι δε διδάσκονται από το θάνατο το πόσο μάταιο είναι να κυνηγούν ίσκιους με όχημα τη βία και τον εγωισμό. Δεν πρόκειται για την αποκατάσταση του ονόματος και της φήμης μιας ηρωίδας, αλλά για το σαρκασμό εκείνων που χρησιμοποίησαν αυτό το όνομα για να δώσουν μια δικαιολογία στην εμμονή τους να κυνηγούν αδειανά πουκάμισα για να ικανοποιήσουν πόθους προσωπικούς.

Καθρέφτες, σκιές και είδωλα. Υλικά της παράστασης όλα αυτά που δεν μπορεί κανείς να αγγίξει, που είναι αντανακλάσεις και όχι τα ίδια τα αντικείμενα. Στόχος να φανούν τελικά εκείνα που μας αγγίζουν περισσότερο, που μας κάνουν να τρομάζουμε ή να νιώθουμε ντροπή. Ο καθρέφτης που μας δείχνει όχι το είδωλο, μα τον πραγματικό μας εαυτό."

ΣΥΝΤΕΛΕΣΤΕΣ

Μετάφραση: Τάσος Ρούσσος
Σκηνοθεσία: Άρης Μιχόπουλος
Χορογραφία: Κώστας Αντωνάτος
Μουσική: Χρίστος Θεοδώρου
Σκηνικά: Άρης Μιχόπουλος
Κοστούμια: Σταματία Αντωνάτου
Φωτισμοί: Κατερίνα Παπαδάκου
Δραματολογία: Κόννη Σοφιάδου
Φωτογραφίες: Μαριλένα Σταφυλίδου

Ερμηνεύουν:
Θάλεια Γρίβα, Αλίκη Ζαχαροπούλου, Μενέλαος Ζαφειρόπουλος,

Δήμητρα Κόκκορη, Δέσποινα Μαλλιαρού, Δημήτρης Νικολαΐδης,

Χρυσόστομος Παπανικολάου, Πάνος Τρουμπουνέλης, Αντιγόνη 
Φρυδά.

ΕΛΕΝΗ

του Ευριπίδη

ΕΤΑΙΡΕΙΑ ΘΕΑΤΡΟΥ Η ΑΛΛΗ ΠΛΕΥΡΑ

Διάρκεια: 90’

Αίθουσα: Θέατρο

Εισιτήρια: 10€
******
Σεμινάρια

αναλυτικές πληροφορίες: www.mcf.gr
Νοέμβριος 2012

Κύκλος σεμιναρίων δραματοθεραπείας 
 με θέμα τη Γυναίκα 
με την δραματοθεραπεύτρια Βάσω Παπάλη
Δευτέρα – Τρίτη – Τετάρτη, από 17.00 έως 22.00

Τι σχέση μπορεί να υπάρχει ανάμεσα στη σύγχρονη γυναίκα και τις θεές του Αρχαιοελληνικού Δωδεκάθεου;

Οι μύθοι για το θηλυκό στοιχείο, είναι το μέσον που μας βοηθά να κατανοήσουμε τα αρχέτυπα που λειτουργούν μέσα στην ψυχολογία και την προσωπικότητά μας. Μπορεί να είναι πολύ μακρινοί μέσα στο χρόνο αλλά εμπεριέχουν αιώνιες αξίες. Οι μύθοι δημιουργήθηκαν για να εμπνεύσουν τότε όπως και τώρα, υπενθυμίζοντας την ιερότητα της ύπαρξης.

Κύκλοι εργασίας με αντικείμενα προσέγγισης την Άρτεμη, την Αθηνά, την Αφροδίτη, την Ήρα, την Δήμητρα, την Περσεφόνη προσφέρονται για παρακολούθηση αυτόνομα αλλά και σε μία συνέχεια με ευρύτερο αποτέλεσμα και σφαιρικότερο φάσμα αποκαλύψεων.
Κόστος συμμετοχής : Α΄ Κύκλος Άρτεμις 120€

· 16 Οκτωβρίου 2012 - 28 Ιουνίου 2013

ΠΑΡΑ – ΜΥΘΕΟΜΑΙ

ΤΡΙΑ ΣΕΜΙΝΑΡΙΑ ΓΙΑ ΤΗΝ ΠΡΟΦΟΡΙΚΗ ΑΦΗΓΗΣΗ ΚΑΙ ΤΗΝ ΤΕΧΝΗ ΤΟΥ ΛΟΓΟΥ

Με την ψυχοπαιδαγωγό – παραμυθού Σάσα Βούλγαρη
· Οκτώβριος 2012 - Μάιος 2013

Beverly Hills Playhouse Los Angeles - Athens [Εργαστήριο/ Σεμινάριο Υποκριτικής] ΜΕΘΟΔΟΣ ΥΠΟΚΡΙΤΙΚΗΣ ΤΕΧΝΗΣ ΤΟΥ MILTON KATSELAS
Orientation & Intermediate/ Advanced Acting Classes - Εκπαιδεύοντας ηθοποιούς για μια διεθνή καριέρα
· από 25 Οκτωβρίου 2012

ΣΕΜΙΝΑΡΙΟ ΥΠΟΚΡΙΤΙΚΗΣ

ΤΕΧΝΙΚΗ ΥΠΟΚΡΙΤΙΚΗΣ ΝΤΕΪΒΙΝΤ ΜΑΜΕΤ «ΠΡΑΚΤΙΚΗ ΑΙΣΘΗΤΙΚΗ»

Διδάσκουν: Κορίνα Χρυσάιδου, Γιώργος Χαρατζάς

· Νοέμβριος 2012- Ιανουάριος 2013

Χορογραφικό εργαστήριο:

Beyond Style, με την Στεφανία Μυλωνά
************************
Ίδρυμα Μιχάλης Κακογιάννης

Πειραιώς 206, Ταύρος, Αθήνα 177 78,  τηλ. 210 3418 550,  φαξ.  210 3418 570

Ηλεκτρονικό ταχυδρομείο : info@mcf.gr Ιστοσελίδα:  www.mcf.gr 

Εισιτήρια προπωλούνται στα ταμεία του Ιδρύματος (Πειραιώς 206, Ταύρος)
Δευ-Παρ 11:00 - 14:00 και τα απογεύματα μία ώρα πριν την παράσταση
Αγορά με πιστωτική κάρτα: 210 3418579, Δευ-Παρ 11:00 - 14:00 και στην Ιστοσελίδα του Ιδρύματος www.mcf.gr 

Εισιτήρια προπωλούνται και σε όλα τα καταστήματα PUBLIC  εκτός από εκείνα στις περιοχές: Αιγάλεω, Ν. Ερυθραία, Αγία Παρασκευή. 
Υποστηρικτές Ιδρύματος Μ. Κακογιάννης
PricewaterhouseCoopers Business Solutions S.A. Where value begins
Dogkas Wines

Konstantinos

Playground Productions

Χορηγοί  Επικοινωνίας Ιδρύματος Μ. Κακογιάννης
ΤΑ ΝΕΑ 
    METROPOLIS
    Το Ποντίκι

Αθήνα 9,84          BHMA FM 99.5            Ως 3

e-go.gr,
    ελculture.gr                  clickatlife.gr        

culturenow.gr    mediasoup.gr               monopoli.gr       in2life.gr
camerastyloonline.wordpress.com
Δωρεάν στάθμευση στο εμπορικό κέντρο athensheart
Οι  θεατές των παραστάσεων του ΙΜΚ δικαιούνται δωρεάν στάθμευση στο parking του εμπορικού κέντρου, athensheart (Πειραιώς 180, κόμβος Χαμοστέρνας), με την επίδειξη του εισιτηρίου της  παράστασης εφόσον υπάρχει διαθεσιμότητα  θέσεων, με ώρα παραλαβής του οχήματος έως 23:50, εκτός Κυριακής. 


Γραφείο Τύπου ΙΜΚ:  Χαρά Πετρούνια 

6972 710 991, e-mail: x-petrouyia@ath.forthnet.gr
